Pasukan STAR kurangkan kesesakan di hospital kerajaan

KUALA LUMPUR, 28 Februari- Kerajaan telah menubuhkan Pasukan Petugas Khas Reformasi Sektor Awam (STAR) untuk menerajui inisiatif mengurangkan kesesakan di hospital kerajaan.  Timbalan Perdana Menteri, Datuk Seri Fadillah Yusof berkata, STAR yang diketuai Ketua Setiausaha Negara, Tan Sri Mohd Zuki Ali sedang dalam perbincangan bersama Kementerian Kesihatan Malaysia (KKM) dan beberapa agensi berkaitan termasuk pengamal perubatan swasta dalam merangka penyelesaian isu berkenaan.

"Mereka berbincang melihat penambahbaikan yang boleh dijalankan iaitu mungkin mereka boleh melaksanakan program jangka pendek, jangka pertengahan dan jangka panjang dengan sektor swasta, hospital swasta dan pengamal perubatan swasta, iaitu sebahagian pesakit yang menghidap penyakit kritikal akan boleh mendapatkan perubatan di premis swasta," katanya di Dewan Rakyat hari ini.

Pada masa sama, jelas beliau, antara langkah penambahbaikan lain ialah pelanjutan waktu operasi klinik kesihatan awam, bayaran balik caj perubatan di klinik swasta terpilih bagi golongan berpendapatan rendah dan pertengahan bawahan dan perkongsian peralatan perubatan antara hospital kerajaan dan swasta. “Ini melibatkan pelanjutan waktu operasi klinik kesihatan awam dari pukul 8.00 pagi sehingga 12.00 tengah malam di kawasan berdekatan hospital awam yang dikenal pasti dalam kategori sangat sesak, menghantar kes-kes zon hijau ke klinik kesihatan awam ketika waktu puncak di jabatan kecemasan, dan mendapatkan khidmat pengamal perubatan dari sektor swasta untuk menampung keperluan tenaga manusia semasa pemanjangan tempoh operasi klinik kesihatan awam,” katanya.

Tambah beliau, banyak usaha sudah dilakukan kerajaan untuk mengurangkan kesesakan di fasiliti kesihatan kerajaan tetapi ia tetap menjadi tumpuan rakyat kerana perkhidmatan yang ditawarkan berkualiti selain caj dikenakan hampir percuma.

"Jadi pokok pangkalnya, mengapa hospital masih sesak mungkin mutu perkhidmatan kita sudah bertambah baik tetapi pada masa yang sama, memberikan gambaran adakah kita rakyat Malaysia tidak mengamalkan budaya hidup yang sihat.

"Sebab itulah, lebih ramai terpaksa dirujuk ke hospital, pergi (jumpa) doktor sebab demam, sakit dan sebagainya. Sebab itu, penekanan oleh KKM juga untuk mempromosikan budaya hidup sihat," katanya.

Fadillah menjawab pertanyaan Oscar Ling Chai Yew (PH-Sibu) berhubung status mutu perkhidmatan kesihatan negara.


Kerajaan bakal gubal dan pinda beberapa akta, seiring reformasi institusi Parlimen

KUALA LUMPUR, 28 Februari- Kerajaan sedang mengkaji untuk menggubal dan meminda beberapa akta seiring reformasi institusi Parlimen.  Timbalan Perdana Menteri, Datuk Seri Fadillah Yusof berkata ia termasuk menggubal Akta Perkhidmatan Parlimen untuk menjadikan perkhidmatan Parlimen berasingan daripada perkhidmatan awam.  Tambahnya, Akta 347 Majlis Parlimen (Keistimewaan dan Kuasa) 1952 juga sedang diteliti berikutan akta itu tidak pernah dipinda sejak 71 tahun lalu. "Seterusnya, penambahbaikan dan pindaan kepada Akta Perlindungan Pemberi Maklumat 2010 (Akta 711) juga sedang dilaksanakan bagi memperkasakan akta tersebut dan merealisasikan visi Pelan Antirasuah Nasional (NACP) 2019-2023 untuk mewujudkan negara bebas rasuah.Pelaksanaan penambahbaikan mengambil kira pandangan dan maklumat daripada beberapa sesi libat urus dengan pihak pemegang taruh termasuk United Nations Office on Drugs and Crime (UNODC) dan Government Accountability Project (GAP)," kata Fadillah di Parlimen, hari ini.Inisiatif itu jelas mencerminkan komitmen kerajaan dalam memastikan pelaksanaan reformasi institusi yang lebih komprehensif.


Program TVET berimpak tinggi, 10 MoA bakal dimuktamadkan

KUALA LUMPUR, 23 Februari- Sebanyak 50 memorandum perjanjian (MoA) bersama syarikat berkaitan kerajaan (GLC) dan syarikat swasta disasarkan untuk dimeterai tahun ini menerusi Program MyTVET.  Timbalan Perdana Menteri, Datuk Seri Fadillah Yusof berkata, ia merupakan sebahagian usaha Kerajaan Perpaduan untuk menambahbaik ekosistem Program Pendidikan dan Latihan Teknikal dan Vokasional (TVET) negara.  Dalam masa terdekat, 10 MoA akan dimuktamadkan bagi pelaksanaan program TVET berimpak tinggi.  "Sebagai langkah 'menang cepat' pelaksaanaan kerjasama program TVEY secara spesifik mengikut bidang di Institusi Latihan Kemahiran Awam (ILKA) bersama syarikat swasta atau GLC akan segera dilaksanakan menerusi pemeteraian memorandum perjanjian MoA."Antara bidang yang dicadangkan adalah automotif, minyak dan gas, hospitaliti dan teknologi penyejuk bekuan dan penyaman udara," katanya di Dewan Rakyat hari ini. Beliau menjawab pertanyaan Young Syefura Othman (PH-Bentong) pada waktu pertanyaan-pertanyaan menteri (MQT).  Sehingga kini, terdapat 1,195 institusi TVET merangkumi ILKA dan Institusi Latihan Kemahiran Swasta (ILKS) beroperasi di seluruh negara.


Pelaksanaan agenda reformasi institusi, melibatkan pelbagai pihak berkepentingan

KUALA LUMPUR, 28 Februari- Pasukan Khas Reformasi Institusi yang ditubuhkan pada Januari 2023 bertujuan mengkaji dan mencadangkan Reformasi Institusi dengan pertimbangan jemaah menteri.  Bengkel Reformasi Institusi juga telah dilaksanakan melibatkan agensi kerajaan dan kumpulan Organisasi Masyarakat Sivil (CSO) serta Pertubuhan Bukan Kerajaan (NGO) yang memberi fokus kepada reformasi perundangan dan institusi negara.  Timbalan Perdana Menteri, Datuk Seri Fadillah Yusof berkata siri libat urus bersama pihak berkepentingan akan diteruskan bagi memuktamadkan cadangan reformasi institusi sebelum dibentangkan kepada jemaah menteri.

(Timbalan Perdana Menteri, Datuk Seri Fadillah Yusof)

"Kerajaan Perpaduan memandang serius agenda reformasi institusi ini dan akan mengambil tindakan yang tuntas bagi merealisasikan agenda tersebut.Kerajaan akan memastikan sebarang reformasi yang dilaksanakan ini dengan mengambil kira pandangan semua pihak berkepentingan," kata Fadillah di Parlimen menjawab soalan Ahli Parlimen Indera Mahkota, Datuk Seri Saifuddin Abdullah.  Pasukan khas itu dipengerusikan Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said.


Sidang Dewan Rakyat ditambah dua hari

KUALA LUMPUR, 28 Februari- Mesyuarat Pertama Dewan Rakyat Penggal Kedua Parlimen Ke-15 ditambah selama dua hari lagi, iaitu pada 3 dan 4 April depan.  Perkara tersebut diumumkan Yang Dipertua Dewan Rakyat, Datuk Johari Abdul ketika menyampaikan ucapan pembukaan sidang Dewan Rakyat hari ini. Katanya, ia bagi membolehkan beberapa rang undang-undang (RUU) dan urusan kerajaan dapat dibentangkan serta diputuskan di Dewan Rakyat."Dimaklumkan bahawa Yang Amat Berhormat Perdana Menteri (Datuk Seri Anwar Ibrahim) selaku ketua majlis menambah dua hari bagi Mesyuarat Pertama Dewan Rakyat Penggal Kedua Parlimen Ke-15 tahun 2023."Ia selaras dengan Peraturan 11(2) Peraturan-peraturan Majlis Mesyuarat Dewan Rakyat iaitu pada hari Isnin, 3 April dan 4 April 2023," katanya di Dewan Rakyat hari ini.Mesyuarat Pertama Dewan Rakyat bagi Penggal Kedua sebelum ini dijadualkan berlangsung selama 29 hari bermula 13 Februari sehingga 30 Mac ini.


Suspek ragut di Ipoh diburu polis

(Tangkap layar rakaman video kamera litar tertutup (CCTV) kejadian ragut di Kampung Manjoi Tambahandi Ipoh yang tular dalam media sosial/Twitter @nanmanjoi8715)

IPOH, 28 Februari- Polis sedang memburu suspek kes ragut beg tangan seorang wanita di Jalan Anggerik, Kampung Manjoi Tambahan di sini pada Sabtu, yang video kejadiannya tular di media sosial.

Ketua Polis Daerah Ipoh, Asisten Komisioner Yahaya Hassan berkata, pihaknya mengesan video itu selepas dimuat naik melalui laman sosial Twitter 'Nanmanjoi8715'.Katanya, semakan mendapati kejadian itu berlaku pukul 9.39 pagi, dengan laporan polis telah pun dibuat mangsa.“Semasa kejadian, mangsa berusia 63 tahun sedang berjalan di tepi jalan sebelum beg tangannya diragut penunggang motosikal dari arah belakang.“Antara barang yang dilarikan suspek ialah wang tunai RM1,500, telefon bimbit dan dokumen peribadi lain. Mangsa tidak cedera dalam kejadian itu,” katanya dalam kenyataan.Jelas beliau, siasatan kes dijalankan mengikut Seksyen 392 Kanun Keseksaan kerana samun dan usaha sedang dijalankan bagi mengesan suspek yang masih bebas.“Orang ramai yang melihat kejadian itu terutama dua pemandu kenderaan yang dilihat mengejar suspek dalam video tular diminta tampil menghubungi polis bagi membantu siasatan."Saksi boleh terus menghubungi Inspektor Gopirajan Murugiah di talian 016-3278390,” katanya.


Song Seng Chee dikehendaki polis

(Song Seng Chee, 64, kad pengenalan 590905-10-XXXX, dikesan PDRM yang dikehendaki hadir bagi pertuduhan kes penipuan)

KUALA LUMPUR, 28 Februari- Polis Diraja Malaysia (PDRM) sedang mengesan seorang lelaki yang dikehendaki bernama Song Seng Chee untuk hadir bagi pertuduhan kes penipuan.Ketua Komunikasi Korporat PDRM, Asisten Komisioner Skandaguru Anandan berkata, Mahkamah Sesyen, di sini, mengeluarkan waran tangkap terhadap lelaki berusia 64 tahun itu pada 10 Februari lalu, berikutan kegagalannya untuk hadir pertuduhan mengikut Seksyen 420 Kanun Keseksaan"Orang ramai yang menpunyai maklumat berhubung individu terbabit diminta menghubungi pegawai penyiasat Asisten Superintendan Nazatul Azwa Mustafa di talian 019-4000368 atau 03-26101149."Individu berkenaan dikehendaki bersabit waran tangkap yang dikeluarkan oleh Mahkamah Sesyen, di sini, pada 10 Februari lalu berikutan kegagalannya untuk hadir pertuduhan mengikut Seksyen 420 Kanun Keseksaan," katanya dalam kenyataan.


Bomba pujuk lelaki cuba terjun dari tingkat empat di Taman Maluri

(Anggota bomba memujuk mangsa yang cuba terjun dari tingkat empat bangunan pada 27 Februari 2023/FB Korporat JBPM)

CHERAS, 28 Februari- Pujukan anggota bomba berjaya menyelamatkan seorang lelaki yang dipercayai cuba terjun dari tingkat empat V Residensi Suites di Taman Maluri dekat sini, semalam.Ketua Balai Bomba dan Penyelamat (BBP) Pudu, Pegawai Kanan Penguasa Bomba Kanan (PKPgB) Japari Tajudin berkata, pihaknya bergegas ke lokasi kejadian, sebaik menerima panggilan kecemasan pada pukul 7.30 malam."Seramai 18 orang anggota dan dua jentera FRT, sebuah jentera ALP serta sebuah van Unit Bantuan Perkhidmatan Kecemasan (EMRS) dikejarkan ke lokasi kejadian."Operasi turut mendapat bantuan daripada BBP Jalan Hang Tuah," jelasnya dalam satu kenyataan.Japari berkata, tindakan lelaki berusia 40-an itu berjaya digagalkan anggota bomba dengan memujuk mangsa untuk naik ke tempat yang selamat, kira-kira pukul 9.08 malam.Mangsa kemudian diserahkan kepada polis untuk tindakan selanjutnya."Operasi tamat sepenuhnya pada pukul 9.33 malam selepas memastikan tiada keberbahayaan lain," kataya.


Agong berkenan berangkat ke Majlis Penutupan Desert Tiger Exercise di UAE

KUALA LUMPUR, 28 Februari - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah semalam berkenan berangkat menghadiri Majlis Penutupan Desert Tiger Exercise 6/2023 iaitu Program Latihan Ketenteraan Dua Hala Malaysia-Emiriah Arab Bersatu (UAE) di Al Hamra FIBUA City di Wilayah Barat UAE.Menurut hantaran di Facebook Istana Negara, Seri Paduka diiringi Pemangku Raja Pahang, Tengku Mahkota Tengku Hassanal Ibrahim Alam Shah dan Tengku Arif Bendahara, Tengku Muhammad Iskandar Ri'ayatuddin Shah.Turut hadir, Presiden UAE yang juga pemerintah tertinggi Angkatan Tentera UAE, Sheikh Mohammed bin Zayed Al Nahyan.

Keberangkatan Seri Paduka selaku ketua pemerintah tertinggi Angkatan Tentera Malaysia (ATM) adalah atas persilaan Sheikh Mohammed sahabat akrab yang juga rakan kolej Al-Sultan Abdullah di institusi latihan ketenteraan terkemuka dunia, Akademi Tentera Diraja Sandhurst di United Kingdom, pada 1978 dan 1979.Program Latihan Ketenteraan Dua Hala Malaysia-UAE bermula pada 8 Februari lalu atas tajaan kerajaan UAE dengan membabitkan 14 pegawai dan 116 anggota daripada Batalion Ke-9 Rejimen Askar Melayu Diraja (PARA) serta lima pegawai dan 120 anggota daripada Batalion Ke-61 UAE Land Forces.Turut hadir di majlis berkenaan, Menteri Pertahanan, Datuk Seri Mohamad Hasan dan Panglima Angkatan Tentera Jeneral, Tan Sri Affendi Buang.Seri Paduka kini berada di UAE bagi lawatan khas selama tujuh hari hingga 1 Mac ini.Turut mengiring lawatan khas itu ialah Raja Permaisuri Agong Tunku Hajah Azizah Aminah Maimunah Iskandariah.–BERNAMA


Proses pemulihan ekonomi penting bagi menjamin kestabilan negara - Zambry

KUALA LUMPUR, 28 Februari - Proses pemulihan ekonomi penting dalam menjamin kestabilan sesebuah negara terutamanya Malaysia.Ini termasuk membina semula hubungan dan dasar- dasar baharu yang lebih baik dengan negara-negara luar. Menteri Luar, Datuk Seri Zambry Abdul Kadir berkata kepimpinan kerajaan yang kukuh memberikan keyakinan kepada negara luar untuk terus melabur di negara ini.

"Kita dapat melihat bagaimana perspektif, pandangan-pandangan positif yang diberikan oleh negara-negara luar kerana mereka melihat kedudukan Malaysia pada hari ini, dengan sejumlah ahli-ahli parlimen yang memberikan sokongan yang baik itu telah memberikan satu kekuatan dan keyakinan oleh pihak luar," katanya ketika ditemui pemberita selepas menjadi tetamu program Bicara Naratif di Angkasapuri, malam tadi.Tambah Zambry, kekuatan dan sokongan seluruh barisan ahli kabinet dalam membantu menbangunkan negara penting untuk memberikan kesan yang baik buat negara.


SEPANG, 27 Februari- Seramai 24 anggota kumpulan pertama Pasukan Mencari dan Menyelamat Khas Malaysia (SMART) yang ditugaskan ke Turkiye selamat tiba di Lapangan Terbang Antarabangsa KL (KLIA) dengan menaiki pesawat Turkish Airlines petang tadi.Manakala baki 49 pegawai dan anggota lagi akan tiba menerusi dua pesawat berasingan esok.Agensi Pengurusan Bencana Negara (NADMA) melalui satu kenyataan memaklumkan, jumlah keseluruhan anggota bagi dua Kumpulan Pasukan Mencari dan Menyelamat (SAR) adalah seramai 140 orang, beserta dua ekor anjing pengesan (K9).

Misi SAR di Gaziantep berlangsung selama 16 hari sehingga kerajaan Turkiye mengumumkan peralihan kepada fasa pemulihan.Selain operasi SAR, dua pasukan ini turut terlibat dalam membantu kerja kemanusiaan seperti pemasangan khemah perlindungan bagi mangsa bencana gempa bumi yang terkesan. Sebelum pulang ke Malaysia, kesemua anggota telah melalui proses demobilisasi iaitu penamatan penugasan secara berperingkat dan rehabilitasi di Istanbul, ter0masuk saringan kesihatan.Kejayaan terbesar pasukan SMART NADMA dalam misi SAR Turkiye ialah menemukan dan mengevakuasi lima mangsa yang masih hidup selepas tujuh hari terperangkap di bawah runtuhan.

(Kumpulan pertama anggota pasukan SMART yang ditugaskan ke Turkiye selamat pulang ke tanah air/NADMA)


PKPS galak pembayar cukai tampil sukarela lapor pendapatan

KUALA LUMPUR, 27 Februari- Program Khas Pengakuan Sukarela (PKPS) Lembaga Hasil Dalam Negeri (LHDN) diperkenal bagi menggalakkan pembayar cukai tampil secara sukarela melaporkan pendapatan mereka tanpa sebarang penalti.Program bermula 1 Jun 2023 hingga 31 Mei 2024 menyasarkan seramai 50,000 pembayar cukai baharu dan sedia ada dengan jumlah taksiran cukai RM1 bilion.Timbalan Menteri Kewangan, Datuk Seri Ahmad Maslan berkata program dilaksanakan dengan kerjasama Jabatan Kastam Diraja Malaysia.Ia selaras dengan Belanjawan 2023 yang menggalakkan rakyat menjalankan tanggungjawab sebagai pembayar cukai yang jujur, amanah dan telus."Oleh itu hendaklah menggunakan peluang yang terbaik ini. Kita juga ingin memastikan agar pembayar cukai terus cakna dan celik berkenaan tanggungjawab percukaian. "Dan berbeza daripada persepsi umum yang LHDN ini sentiasa mengejar. Harapan kita agar sedikit sebanyak menukar imej LHDN daripada pemburu cukai kepada perunding dan melepaskan penalti dengan suci hati apabila mereka dengan sukarela datang menemui lembaga hasil," katanya.

Beliau berkata demikian pada sidang media di Bangunan Parlimen.


Mahdzir kekal jawatan Ketua UMNO Bahagian, menang tanpa bertanding

(Datuk Seri Mahdzir Khalid/Foto FB Mahdzir Khalid)

ALOR SETAR, 27 Februari- 14 daripada 15 jawatan Ketua UMNO Bahagian di Kedah bakal menyaksikan pertandingan antara dua hingga empat penjuru. Hanya Naib Presiden UMNO yang juga Bekas Menteri Pembangunan Luar Bandar, Datuk Seri Mahdzir Khalid kekal sebagai Ketua UMNO Bahagian Padang Terap selepas diumumkan menang tanpa bertanding. Setiausaha Perhubungan UMNO Negeri Kedah, Datuk Ariffin Man berkata seramai 37 individu menawarkan diri bertanding jawatan Ketua UMNO Bahagian; 34 Timbalan Ketua UMNO Bahagian dan 36 Naib Ketua UMNO Bahagian.  Menurutnya, jawatan Ketua UMNO Bahagian di Jerlun, Kuala Kedah, Jerai dan Sik menyaksikan pertandingan empat penjuru. Manakala pertandingan dua penjuru melibatkan 10 lagi jawatan Ketua UMNO Bahagian iaitu di Langkawi, Kubang Pasu, Pokok Sena, Alor Setar, Pendang, Merbok, Sungai Petani, Baling, Padang Serai dan Kulim Bandar Baharu.  Sembilan Ketua Wanita Bahagian; enam Ketua Pemuda Bahagian dan tujuh Ketua Puteri Bahagian pula menang tanpa bertanding.  Ariffin berkata, 95 peratus daripada 2,235 cawangan UMNO di Kedah telah berjaya melaksanakan mesyuarat pemilihan yang berakhir semalam.  "UMNO dan Barisan Nasional telah diuji dalam PRU yang lepas dan kita di Kedah tidak bernasib baik kerana tidak ada satu kerusi Parlimen pun yang berpihak kepada kita, tetapi amalan demokrasi dalam parti masih subur dan berjalan dengan baik sehingga begitu ramai sekali calon-calon yang menawarkan diri bertanding. "Daripada senarai calon-calon yang saya katakan tadi mengambil kira daripada pucuk pimpinan tertinggi di bahagian-bahagian, 40 peratus adalah muka baharu," katanya.

Beliau bercakap kepada pemberita pada sidang media khas di Bangunan Tunku, di sini hari ini.


JAWI sedia kendali pengoperasian Ilaj Home

(Bangunan Ilaj Home diharap akan memberi manfaat kepada pihak golongan sasar yang masuk)

KUALA LUMPUR, 27 Februari- Jabatan Agama Islam Wilayah Persekutuan Kuala Lumpur (JAWI) telah bersedia mengendalikan urusan pengoperasian pusat rawatan perlindungan dan kebajikan berlandaskan rawatan Islam, Ilaj Home.

Menurut Pengarah JAWI, Datuk Mohd Ajib Ismail, pusat rawatan itu bukan sahaja merawat pesakit secara fizikal tetapi turut menggunakan mengintegrasikan rawatan jasmani, rohani dan emosi pesakit.

"Insya-Allah JAWI telahpun bersedia. Ilaj Home ini akan kita gunakan sepenuhnya bagi program dan aktiviti bersesuaian yang telah ditetapkan.

"Pusat ini akan menempatkan sasaran kita di sini bukan setakat dari sudut rawatan fizikal tetapi kita akan buat pengisian-pengisian dari sudut dalaman. Contohnya kita berikan ilmu yang bersesuaian dengan mereka dan membuat soal selidik sejauh mana keperluan mereka, ilmu-ilmu agama dan ilmu fardu ain ataupun ilmu tambahan," kata Mohd Ajib kepada pemberita di ibu negara.

Katanya lagi, ini kali pertama JAWI mengendalikan pengoperasian Ilaj Home dengan kerjasama Jabatan Kemajuan Islam Malaysia (JAKIM), Majlis Agama Islam Wilayah Persekutuan (MAIWP), serta jabatan dan NGO yang lain.

Tambah beliau, bangunan Ilaj Home dengan infrastruktur yang lengkap sudah pastinya akan memberi manfaat kepada pihak sasaran yang bakal menghuni pusat rawatan itu.

Ilaj Home kendalian JAWI terletak di Mukim Bandar, Kuala Lumpur dan mempunyai kapasiti 100 orang penghuni (pesakit).

Ia turut dilengkapi klinik rawatan, pejabat, dewan makan, asrama lelaki dan perempuan serta kelas bagi kegunaan penghuni.

(Datuk Mohd Ajib berkata JAWI bersedia memulakan operasi pusat rawatan perlindungan dan kebajikan berlandaskan Islam)


Penglibatan KKM dalam PAROS, tingkat kelangsungan hidup kes OHCA

KUALA LUMPUR, 27 Februari- Keberkesanan sistem perkhidmatan Perubatan Kecemasan dan kelangsungan hidup kes-kes Out-of-Hospital Cardiac Arrest (OHCA) terus dipertingkat.Ia hasil penglibatan Kementerian Kesihatan (KKM) dalam Pan Asian Resuscitation Outcomes Study (PAROS) Clinical Research Network.Timbalan Menteri Kesihatan, Lukanisman Awang Sauni berkata pelbagai program pencegahan turut dilaksana agar orang ramai dapat memantau kesihatan dan memahami risiko penyakit tersebut.  "Sebanyak 389 kes OHCA telah dicatatkan di tiga pusat pengumpulan data di Malaysia iaitu Lembah Klang, Kota Bharu dan Pulau Pinang dari Januari 2009 hingga Disember 2012, dengan 84.1 peratus dianggap berpunca daripada jantung," katanya.

Beliau menjawab pertanyaan wakil Ipoh Timur, Lee Chuan How di Dewan Rakyat. Ketika ini KKM hanya memantau peratusan bulanan kematian bagi kes serangan jantung di fasiliti KKM sahaja.


SEPANG, 27 Februari- Kesemua pagar automatik di Lapangan Terbang Antarabangsa Kuala Lumpur (KLIA) akan dibuka bermula hari ini pada waktu kemuncak untuk 10 negara berisiko rendah.Menteri Dalam Negeri Datuk Seri Saifuddin Nasution Ismail menyatakan, ia bagi mengurangkan kesesakan yang berlaku di pintu masuk negara khususnya bermula pukul 3 petang sehingga pukul 11 malam.

(Pagar automatik KLIA dibuka hari ini kepada warga asing)

"Kita sedia maklum bahawa pintu masuk utama negara seperti KLIA ini tapisan keselamatan dia bukan seperti kita reka untuk tujuan cop passport biasa, tetapi juga ada beberapa elemen pemeriksaan yang lain kerana aspek keselamatan tidak pernah kita abaikan dan tadi saya dapat menyaksikan sendiri pelancong dari Jepun, England, dari Australia itu pelancong yang pertama yang memulakan pembukaan pintu pagar automatik," katanya pada sidang media peluasan kemudahan Autogate kepada warganegara asing di KLIA.Tambah beliau, ini merupakan peluncuran kedua dilakukan selepas Kompleks Kastam, Imigresen dan Kuarantin (CIQ) Bangunan Sultan Iskandar (BSI), Johor Bahru yang membenarkan pelancong dari Singapura masuk ke negara ini.Antara 10 negara berisiko rendah yang layak menggunakan pagar automatik ini adalah Amerika Syarikat, United Kingdom, Jerman, Australia, New Zealand, Singapura, Jepun, Korea Selatan, Brunei dan Arab Saudi.Penentuan negara-negara tersebut dibuat berdasarkan kepada analisis faedah kos iaitu mengambil kira bahawa peluasan kemudahan pagar automatik bakal memberi manfaat kepada kira-kira 855,000 pelawat atau 27.1 peratus daripada keseluruhan pelawat asing yang memasuki negara.


KUALA LUMPUR, 27 Februari- Kaji Selidik Mega bersempena 100 Hari Pentadbiran Kerajaan Perpaduan tidak mencerminkan pendapat keseluruhan rakyat di negara ini. Kajian tersebut gagal menepati sudut metodologi kerana hanya melibatkan pembaca dan pelayar media tertentu.Menurut Pengarah Eksekutif Merdeka Center, Ibrahim Suffian, hasil kaji selidik tersebut tidak menggambarkan demografi jantina rakyat Malaysia yang sebenar kerana kebanyakan sampel kajian melibatkan golongan lelaki sahaja."Penarafan seperti ini sebenarnya tidak mencerminkan apa yang sedang berlaku sebab ramai menteri yang menjalankan tugas mereka tidak dilakukan dalam paparan media dan banyak dilakukan tidak berada di ruangan awam. Jadi apa yang kita lihat di sini merupakan persepsi responden yang boleh membantu memberi dorongan kepada tokoh-tokoh politik ini untuk meningkat dan menambah baik kerja mereka. Dan juga hubungan mereka dalam menceritakan apa yang mereka usahakan pencapaian mereka dan masalah yang mereka alami kepada rakyat Malaysia," kata Ibrahim kepada media di sini.

(Kaji Selidik Mega 100 Hari Pentadbiran Kerajaan Perpaduan tidak cerminkan pendapat keseluruhan rakyat)

Sementara itu, penganalisis politik Universiti Malaya, Dr Awang Azman Awang Pawi berpendapat, kaji selidik tersebut dianggap lemah kerana tidak merujuk sumber kukuh dan platform yang digunakan dalam melaksanakan dan mendapatkan sampel kajian."Dan sekiranya sedemikian ia memberikan satu bias gender, yang kedua lokasi persampelan tersebut bagaimana ia disebarkan. Adakah ia disebarkan melalui temu bual bersemuka, adakah secara temu bual secara dalam talian, panggilan telefon, adakah sekadar berdasarkan pembaca media-media terlibat sahaja. Kalau begitu yang tidak menjurus metodologi secara yang teratur kira ia bukanlah mencerminkan gambaran sebenar," kata Awang AzmanSemalam, lima media iaitu Sinar Harian, Awani, The Star, Sin Chew dan Malaysia Namban menyiarkan dapatan kaji selidik mega Tinjauan Rakyat Malaysia 100 Hari Pentadbiran Kerajaan Perpaduan yang mereka jalankan dari 6 hingga 16 Februari 2023 dengan kerjasama firma penyelidikan O2 Malaysia.


KDN dan KSM sedia guna teknologi 'blok rantai' bagi urusan pekerja asing

KUALA LUMPUR, 27 Februari- Kementerian Dalam Negeri (KDN) dan Kementerian Sumber Manusia (KSM) sedia untuk menggunakan teknologi ‘Blok Rantai’ bagi memastikan tahap keselamatan dalam proses penggajian pekerja asing. Menurut Menteri Dalam Negeri Datuk Seri Saifuddin Nasution, beliau yakin sistem tersebut lebih telus terutamanya jika pengurusan pekerja asing, kerana ianya turut disarankan oleh Pertubuhan Buruh Antarabangsa (ILO).

(Menteri Dalam Negeri Datuk Seri Saifuddin Nasution)

"Baik KSN atau KDN kami sekarang berganding bahu dalam urusan pekerja asing dan kami tidak pernah menutup pintu atau idea kepada meneroka kaedah teknologi atas nama 'block chain' atau atas nama apa sahaja disukat dari sudut organisasi buruh antarabangsa atau apa juga yang penting adalah komitmen kerajaan untuk mengkaji keberangkalian mengguna pakai semua teknologi semasa termasuklah block chain," katanya pada sidang media selepas peluasan kemudahan Autogate kepada warga asing di KLIA.Dalam pada itu, beliau juga tidak menolak kemungkinan akan menggunakan sistem yang sama bagi perkhidmatan berkaitan dengan bidang tugas KDN.Ia bagi memastikan keselamatan sistem yang digunakan oleh KDN sentiasa berada di tahap yang selamat.Terdahulu Menteri Sumber Manusia V. Sivakumar dalam kenyataan hari ini menyatakan akan mengambil langkah segera menggunakan teknologi blok rantai bagi tujuan pemantauan ketelusan proses pengambilan pekerja asing supaya bebas daripada elemen berkait rapat dengan perlakuan buruh paksa.Ini susulan perbincangan lanjut dengan pihak United Kingdom (UK) mengenai kerjasama yang boleh dipelopori kedua-duanya dalam menangani isu pemerdagangan orang dan buruh paksa.


(Majlis Menandatangani Perjanjian Pembelian Tenaga Solar antara MBKT dengan Tesdec Green Energy Sdn. Bhd)

KUALA TERENGGANU, 27 Februari- Tujuh premis Majlis Bandaraya Kuala Terengganu (MBKT) bakal dilengkapi panel tenaga solar menerusi pelan Net Energy Metering (NEM) 3.0.  Tujuh premis berkenaan ialah Pasar Payang Dua, Pusat Akuatik, Stesen Bas MBKT, tempat letak kereta Pasar Payang, Pasar Batu Enam, Pasar Kedai Buluh dan Pasar Bukit Besar.  Datuk Bandar, Rosli Latif berkata projek bernilai RM2.8 juta itu mampu menjimatkan 30% bil elektrik di bangunan berkenaan.  Pemasangan solar berkapasiti keseluruhan 804.86 kilowatt tersebut dijangka siap hujung tahun ini.  Sehingga Mei tahun lalu, pemasangannya selesai dilaksanakan di Pasar Batu Enam Kuala Nerus dan Pasar Kedai Buluh, Kuala Terengganu.  "Penjimatan 30% itu besar kepada kita. Dengan penjimatan tersebut kita boleh gunakan balik untuk operasi kita untuk memberi manfaat balik kepada rakyat negeri kita," kata Rosli selepas menghadiri Majlis Menandatangani Perjanjian Pembelian Tenaga Solar antara MBKT dengan Tesdec Green Energy Sdn. Bhd, di sini. Sebelum ini, TGE melaksanakan projek ladang solar di Dungun yang sudah beroperasi sejak Februari 2020.

(Tujuh premis MBKT bakal dilengkapi panel tenaga solar menerusi pelan Net Energy Metering, NEM 3.0)


Kualiti pembentungan dan perkhidmatan air dipertingkatkan - Nik Nazmi

KUALA LUMPUR, 27 Februari- Kualiti perkhidmatan air dan pembentungan negara ditingkatkan bagi memastikan akses air bersih untuk semua rakyat dengan satu inisiatif penggunaan semula bio pepejal bagi pembangunan baja organik dilakukan Jabatan Perkhidmatan Pembetungan (JPP) dan Indah Water Konsortium Sdn Bhd (IWK).

Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, usaha itu dibuktikan dengan inisiatif  (JPP) dan (IWK) yang menghasilkan biopepejal dan bioefluen, iaitu dua produk utama daripada hasil rawatan kumbahan yang mempunyai potensi besar untuk dikomersialkan dan  inisiatif ini dapat menjadikan sisa kumbahan sebagai sumber kekayaan baharu.

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad)

"Projek rintis penyelidikan dan pembangunan (R&D) bi-produk pembetungan yang dilakukan hari ini, mempunyai potensi untuk mengurangkan kadar pelepasan karbon sebanyak dua peratus setahun.

"Biarpun peratusannya kelihatan kecil, namun ini adalah satu titik permulaan yang sangat baik. Saya juga ingin melihat penggunaan bi-produk pembetungan seperti ini dapat diperluas dalam menyokong ekonomi kitaran.

“Saya berharap, lebih banyak inovasi sebegini dapat dijalankan kerana ia sangat penting dalam usaha pengurusan air dan sanitasi yang lebih mampan,” katanya di sini.Beliau berharap lebih banyak inovasi sebegini dapat dijalankan, merealisasikan aspirasi pelepasan Gas Rumah Hijau (GHG) sifar bersih selain mengurangkan pengimportan baja.Dijangka 5 tan metrik baja organik dapat dihasilkan sehari bagi kegunaan tanaman lanskap dan tanaman bukan makanan, dengan pembinaan dan penyiapan loji perintis ini. Kajian inovasi kini telah mencapai kemajuan 35 peratus, dijangka tamat 31 Ogos tahun depan.


Subsidi telur, ayam diteruskan hingga Jun

PUTRAJAYA, 27 Februari- Penyediaan subsidi bagi telur dan ayam akan diteruskan hingga Jun ini, melibatkan kos RM1.28 bilion.Menurut kenyataan Kementerian Pertanian dan Keterjaminan Makanan, kerajaan melalui mesyuarat Jemaah Menteri mencapai kata sepakat untuk meneruskan penyediaan subsidi itu pada 17 Februari lepas.Langkah berkenaan diambil demi memastikan bekalan telur dan ayam dalam negara kekal stabil, sementara kajian mengenai mekanisme dan dasar penyaluran subsidi secara bersasar dapat dimuktamadkan dalam tempoh terdekat. Keperluan untuk membawa masuk telur ayam dari luar negara juga akan dikaji semula setelah bekalan kembali stabil.Inisiatif membawa masuk telur ayam dari sumber luar merupakan langkah sementara bagi memastikan bekalan domestik kekal stabil dan tidak terputus. Kementerian sentiasa memantau keperluan bekalan telur ayam dalam pasaran dan terus berusaha dengan pelbagai pendekatan bagi menjamin bekalan tdalam negara stabil seperti sediakala.

(Subsidi telur ayam diteruskan hingga Jun dengan kos RM1.28 Bilion)


10 Syarikat swasta bersetuju bantu kerajaan perkasa TVET

CYBERJAYA, 27 Februari- 10 syarikat swasta terbesar bakal memeterai memorandum perjanjian (MOA) dengan kerajaan dalam tempoh terdekat. Ia sebagai permulaan ke arah usaha memperkasakan Pendidikan dan Latihan Teknikal dan Vokasional (TVET). Menteri Sumber Manusia V. Sivakumar memberitahu, kerajaan melibatkan pihak swasta untuk memperkasakan TVET.

Keperluan memandangkan, program berkenaan kini melibatkan 12 kementerian, menelan belanja besar tetapi mahasiswa yang dihasilkan tidak menepati keperluan industri.Perbelanjaan untuk TVET adalah tinggi sehingga mencapai 6.7 bilion ringgit. Justeru, kaedah terbaik adalah menjalinkan kerjasama dengan syarikat swasta untuk mengurangkan bebanan yang ditanggung kerajaan dan dalam masa sama dapat mengelak masalah ketakpadanan.Sementara itu, beliau turut memaklumkan, program YES! 2023 dijangka menarik 6,000 pelajar terutamanya bakat TVET bagi mengukuhkan usaha mencapai kebolehpasaran pekerjaan."Sejak 2019 sehingga tahun lepas, talentcorp telah mengadakan program yes ni kepada 30 ribu pelajar dan saya percaya tahun ini talentcorp juga boleh melaksanakan sasarannya untuk mendekati enam ribu pelajar. program ini penting kerana untuk memasuki dunia pekerjaan, apa yang diharapkan oleh pihak industri adalah sesuatu yang cukup tinggi. the expectation is very high," katanya pada sidang media selepas merasmikan Pelaksanaan Bengkel Young Employable Students (YES) di Cyberjaya.Dalam pada itu, beliau mengulas lanjut penglibatan pihak swasta berkait isu kelayakan pelajar tidak menepati kriteria pekerjaan yang ditawarkan.Jelasnya, penglibatan syarikat swasta akan memantapkan lagi Pendidikan Teknik dan Latihan Vokasional (TVET) sekaligus membantu mengurangkan beban kewangan yang perlu ditanggung oleh kerajaan.Sementara itu, Kementerian Sumber Manusia (KSM) menerusi Talent Corporation Malaysia (TalentCorp) meneruskan Inisiatif Young Employable Students 2023 (YES) dengan sasaran enam ribu pelajar tahun ini.Menterinya, V. Sivakumar optimis dengan komitmen TalentCorp mempersiapkan kebolehpasaran bakat muda dan siswazah bagi memenuhi kehendak industri tempatan dan global.Sejak diperkenalkan, lebih 30 ribu pelajar telah mendapat manfaat daripada inisiatif itu yang turut memberi tumpuan kepada bakat TVET di seluruh negara.


KEMAMAN, 27 Februari- Seorang bekas tentera maut dalam kemalangan di Kilometer 157, Jalan Jerangau Jabor selepas kenderaan yang dipandunya terbabas dan terjunam ke dalam gaung ladang kelapa sawit berhampiran persimpangan Bandar Ceneh Baru, Kemaman, Terengganu petang tadi.  Dalam kejadian kira-kira pukul 2.20 petang, Wan Nawang Wan Abdullah, 63-tahun, yang memandu kereta jenis Nissan Almera maut akibat kecederaan parah pada bahagian kepala dan badan. Ketua Polis Daerah Kemaman, Superintendan Hanyan Ramlan mengesahkan kejadian itu ketika dihubungi RTM. Katanya ketika kejadian, mangsa dikatakan dalam perjalanan dari arah Kuala Terengganu menghala ke Kuantan.  Dia dipercayai hilang kawalan lalu terbabas ke kiri jalan sebelum terjunam ke dalam gaung sedalam tiga meter.  Mangsa disahkan meninggal dunia oleh pasukan perubatan yang tiba dilokasi kejadian.  Mayatnya dibawa ke Unit Forensik Hospital Kemaman dan kes disiasat di bawah Seksyen 41(1) Akta Pengangkutan Jalan (APJ) 1987.

(Seorang bekas tentera maut kenderaan dipandu terjunam dalam gaung)


Premis tawar menu rahmah dijangka meningkat pada Mac

SELANGOR, 27 Februari- Inisiatif menu rahmah terus mendapat sambutan apabila lebih 700 premis makanan di seluruh negara sudah menawarkan hidangan makanan dengan harga serendah RM5.Inisiatif berkenaan dijangka meningkat dua kali ganda bulan depan termasuk penglibatan francais restoran makanan segera.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)

Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, rakyat kini lebih mudah mendapatkan menu rahmah selepas diperluas di hentian rehat dan rawat lebuhraya PLUS. Kualiti menu rahmah akan dipantau agar menawarkan hidangan makanan berkhasiat, sedap dan kuantiti berbaloi dibeli pada harga RM5. "Setakat ini kita tidak menerima aduan rakyat yang tidak setuju, yang mereka rasakan menu ini 'low class' tidak bermutu tidak berkhasiat kerana dari awal tuan-tuan kedai persatuan makanan adakan libat urus termasuk kawasan rehat dan rawat PLUS mereka tidak paksa dan tidak pernah mengenakan peraturan dan undang-undang, sukarela membantu dan mereka memerlukan," katanya.Tambahnya, maklum balas diterima menyatakan jumlah pelanggan dan peserta juga semakin bertambah.Salahuddin berkata langkah seterusnya adalah untuk bertemu dengan pemain industri sektor pembuatan dalam usaha meringankan beban pemilik gerai makanan. Beliau berkata demikian dalam sidang media selepas mengadakan tinjauan pelaksanaan Menu Rahmah di kawasan Rehat dan Rawat (R&R) Dengkil (arah selatan) yang turut disertai Menteri Kerja Raya, Datuk Seri Alexander Nanta Linggi.


IPIC, Aabar PJS setuju bayar AS$1.8 bilion kepada MKD dan 1MDB

(Pihak Menteri Kewangan Diperbadankan bersama 1Malaysia Development Berhad telah menandatangani perjanjian penyelesaian bersama International Petroleum Investment Company (IPIC) dan Aabar Investments PJS (Aabar PJS) di Pejabat Perdana Menteri hari ini/Foto JAPEN)

KUALA LUMPUR, 27 Februari- International Petroleum Investment Company (IPIC) dan Aabar Investments PJS (Aabar PJS) bersetuju membayar AS$1.8 bilion (kira-kira RM8.06 bilion) kepada Menteri Kewangan Diperbadankan (MKD) dan 1Malaysia Development Berhad (1MDB).Menurut kenyataan Kementerian Kewangan, penyelesaian dicapai dalam prosiding undang-undang di Mahkamah Timbang Tara Antarabangsa London dan Mahkamah Tinggi London.Prosiding mahkamah itu diadakan untuk membatalkan Perjanjian Penyelesaian antara 1MDB dengan IPIC yang dibuat pada tahun 2017 berhubung kes penyelewengan dana 1MDB."Dengan penyelesaian ini, Malaysia dan Abu Dhabi berharap untuk terus bekerjasama demi kemakmuran dan faedah ekonomi kedua-dua negara pada masa hadapan," kata kenyataan itu.

(Sesi menandatangani perjanjian penyelesaian yang dihadiri Perdana Menteri, Datuk Seri Anwar Ibrahim di Pejabat Perdana Menteri hari ini. Turut serta Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz dan Timbalan Menteri Kewangan, Steven Sim/Foto JAPEN)


Pengalaman berbeza peminat haiwan reptilia di kafe unik pinggir KL

SUBANG JAYA, 27 Februari - Sebuah kafe di pinggir bandar Kuala Lumpur memberi pengalaman luar biasa kepada pelanggannya dengan menikmati hidangan pencuci mulut bersama haiwan reptilia seperti cicak, tarantula, gerbil dan ular.Kafe milik Yap Ming Yang, 20 dibuka kepada orang ramai pada Disember lalu, dipenuhi dengan reptilia kepunyaannya. Di sini, pelanggan boleh menikmati pencuci mulut dan minuman panas ambil melihat dan memegang haiwan reptilia itu.Ramai pelanggan tertarik dengan interaktiviti kafe tersebut."Biasanya jika anda pergi ke kedai haiwan peliharaan, anda tidak dibenarkan untuk menyentuhnya, kan? Dan saya melihat daripada foto di Instagram bahawa anda boleh berinteraksi dengan mereka. Jadi, ia adalah pengalaman yang cukup menarik, saya rasa," kata peminat haiawan reptilia, Alethea Lim.Kafe itu mempunyai beberapa sangkar cermin dan setiap satunya menempatkan spesies reptilia yang berbeza, dengan ada pekerja yang akan menjawab soalan dan memastikan keselamatan haiwan dan pelanggan.Pemilik kafe Yap berkata dia berharap dapat menggalakkan sikap selesa orang ramai terhadap haiwan itu yang selama ini dianggap berbahaya.

Malaysia adalah sebuah negara yang kaya dengan biodiversiti, dengan pelbagai jenis reptilia seperti ular, biawak dan buaya yang boleh ditemui di hutan tropika, malah di kawasan bandar.Reptilia memainkan peranan penting dalam ekosistem dan sebagai memenuhi peranan dalam rantai makanan hidupan liar. - REUTERS


37,000 isi rumah miskin tegar terima bakul rahmah setiap bulan

KUALA LUMPUR, 27 Februari- Bakul Rahmah dilancarkan buat julung kalinya dengan menyasarkan 2,000 isi rumah di bahagian utara Malaysia. Inisiatif itu membuktikan kerajaan bergerak pantas untuk membantu golongan sasar.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub ketika  Majlis Pelancaran Inisiatif Bakul Rahmah Dan Flag Off Lori Rahmah di Menara SSM, Sentral, Kuala Lumpur)

Menurut Menteri Perdagangan Dalam Negeri dan Kos Sara Hidup, Datuk Seri Salahuddin Ayub, kira-kira 37,000 isi rumah dalam kategori miskin tegar (B10) akan menerima Bakul Rahmah berisi 12 barang keperluan asas berharga RM100 setiap bulan, bermula hari ini.Jumlah berkenaan bersamaan 30 peratus daripada sasaran jumlah keseluruhan isi rumah kumpulan tersebut yang akan mendapat manfaat daripada inisiatif berkenaan secara berperingkat."Setakat hari ini KPDN tidak berbelanja walau satu sen, ini merupakan satu sesi libat urus yang berjaya hari ini dibawah yayasan global mesra, libat urus beberapa tokoh korporat, libatkan CSR daripada hipermarket yang beri persetujuan, inisiatif tidak libatkan kos kerajaan tapi libat uruskan pemain industri yang nampaknya semakin hari semakin bersungguh memberikan kebajikan kepada rakyat memerlukan," katanya.Bakul Rahmah akan diagihkan di Pejabat atau Pusat Perkhidmatan Ahli Dewan Undangan Negeri (ADUN) dan Parlimen sebelum disampaikan terus kepada ketua isi rumah miskin tegar.Tegasnya, wakil rakyat perlu bersikap jujur dalam memberikan data berkenaan kumpulan miskin tegar di kawasan masing-masing bagi mengelakkan berlakunya ketirisan.Beliau berkata demikian pada Majlis Pelancaran Bakul Rahmah dan Falg Off Lori Rahmah di ibu negara.Turut hadir, Timbalan Menteri Perdagangan Dalam Negeri dan Kos Sara Hidup, Fuziah Salleh.


'Ocean Malaysia Forum', usaha pelihara dan pulihara ekosistem laut

LANGKAWI, 27 Februari - Usaha memelihara dan memulihara ekosistem hidupan laut perlu diberi perhatian serius.Untuk itu satu forum khas iaitu 'Ocean Malaysia Forum: Perkongsian Matlamat Demi Kelestarian II Laut Andaman, Langkawi Sebagai Tapak Permulaan, dianjurkan Lembaga Pembangunan Langkawi (LADA) dengan kerjasama Institut Alam Sekitar dan Pembangunan (LESTARI) dan Universiti Kebangsaan Malaysia (UKM).Menurut Timbalan Ketua Pegawai Eksekutif (Sektor Pengurusan) LADA, Ahmad Fuad Che Ani matlamat utama kerjasama itu, adalah bagi memastikan semua pihak terlibat memahami peranan masing-masing."Ini terutamanya dalam menangani cabaran khususnya isu berkaitan lautan dan persekitaran serta komuniti dan ekosistem di Malaysia," kata Ahmad Fuad di sini, teks ucapan disampaikan oleh Timbalan Pengurusan Bahagian Pelancongan, Dr. Azmil Munif Bukhari.  Program itu berlangsung di Kompleks LADA.

Hadir sama pada forum tersebut Pengarah Lestari, Profesor Madya Dr. Sharina Abdul Halim dan 100 orang peserta yang terdiri daripada  ahli akademik, badan bukan kerajaan (NGO), pihak swasta dan komuniti setempat.


Tarik mayat wanita hamil bawah runtuhan di Turkiye , pengalaman tidak dapat dilupakan

PERLIS, 27 Februari- Pengalaman mengeluarkan mayat wanita hamil di balik timbunan runtuhan bangunan kediaman di Nurgadi, Gaziantep, antara pengalaman yang tidak dapat dilupakan ketika menyertai operasi mencari dan menyelamat mangsa gempa bumi Turkiye. Itulah luahan Pegawai Bomba Kanan II, Mohamad Shahidan Abd Razat, salah seorang anggota Jabatan Bomba dan Penyelamat Negeri Perlis yang menyertai Pasukan Bantuan dan Menyelamat Bencana Malaysia (SMART) di Turkiye.

(Pegawai Bomba Kanan II, Mohamad Shahidan Abd Razat)

Menurutnya, ketika operasi menyelamat berkenaan, suami mangsa meraung kesedihan apabila pasukan menyelamat mengesahkan kematian isterinya, namun suasana yang tegang dapat dikawal pihak polis dan tentera Turkiye. Tambahnya, selain bertungkus lumus menyelamatkan mangsa gempa bumi, beliau bersama 140 pasukan mencari dan menyelamat bencana Malaysia turut berhadapan cuaca sejuk melampau. Suhu waktu tengahari sekitar empat hingga enam darjah celcius, namun akan menurun sehingga -10 hingga -12 pada sebelah malam."Telah berjaya mengeluarkan lebih kurang dalam 50 orang mangsa, diantara 50 orang itu, 5 orang adalah mangsa hidup yang mana mangsa hidup itu kita sempat dan berjaya keluarkan pada hari yang keenam. "Bermula pada detik tersebutlah, telah disebarkan berita dalam breaking news dan sebagainya berita dunia dan selepas pada itu kita tidak putus-putus mendapat permintaan daripada agensi dan juga rakyat di Nurgadi, Gaziantep untuk bantu mereka dan dikatakan mengesahkan bahawa kita daripada jabatan bomba dan juga malaysia adalah pasukan yang profesional," kata Pegawai Kanan Bomba II, Mohamad Shahidan Abd Razat. Beliau menceritakan pengalamannya selama 15 hari berada di Nurdagi, Gaziantep, Turkiye sebagai anggota STORM Malaysia ketika menyertai operasi mencari dan menyelamat mangsa gempa bumi di Turkiye bersama 140 pegawai dan anggota SMART Malaysia pada Majlis Perbarisan Tahunan, Jabatan Bomba dan Penyelamat Malaysia Negeri Perlis di Ibu Pejabat JBPM Negeri.


Prestasi kerajaan negeri sentiasa ditambah baik - MB Perak

IPOH, 27 Februari- Prestasi kerajaan negeri sentiasa ditambah baik.Menurut Menteri Besar Perak, Datuk Seri Saarani Mohamad penilaian prestasi dari semasa ke semasa dilakukan barisan exco, demi memberi perkhidmatan terbaik kepada rakyat. Penilaian 100 hari pentadbiran Kerajaan Perpaduan di Perak tidak seharusnya menjadi ukuran berikutan tempoh itu terlalu singkat dan tidak banyak perkara boleh dilaksanakan.  "100 hari ini apa yang kita boleh buat sebenarnya. Tapi saya boleh kata dalam tempoh terdekat ini, mesyuarat exco dijalankan saban minggu, seperti biasa. "Malahan ada waktu-waktunya kertas exco begitu banyak kita luluskan. Jadi lagi banyak kertas exco kita luluskan, lagi baik kerana banyak perkara kita boleh selesaikan. "Mana-mana yang melibatkan bayaran premium, cukai dan sebagainya. Insya-Allah akan membolehkan kita dapat memungut hasil yang lebih baik," katanya.

Beliau ditemui pemberita ketika menghadiri Majlis Perasmian Sistem Amaran Awal Kepala Air (EWS) dan Kick-Off Program Penghijauan Malaysia Kempen Penanaman 100 Juta Pokok Bagi Tahun 2023 di Taman Eko Rimba Kledang Saiong.  Hadir sama, Exco Komunikasi, Multimedia dan NGO Perak, Mohd Azlan Helmi dan Pengarah Jabatan Perhutanan Perak, Datuk Mohamed Zin Yusop.  Sebanyak RM800,000 telah diperuntukkan tahun lepas oleh Kementerian Sumber Asli, Alam Sekitar dan Perubahan Iklim (yang kini dikenali Kementerian Tenaga dan Sumber Asli) untuk pembinaan Sistem Amaran Awal Kepala Air (EWS) di dua Taman Eko Rimba Negeri Perak.  Ia melibatkan Taman Eko Rimba Kledang Saiong dan Taman Eko Rimba Lata Iskandar di Tapah.  Pembinaan sistem tersebut bertujuan meningkatkan jaminan keselamatan pengunjung di kawasan riadah yang berasaskan air dan selaras dengan Rancangan Struktur Negeri Perak 2040 yang menekankan pengurusan risiko bencana secara menyeluruh.


Sistem Amaran Awal Kepala Air tingkat jaminan keselamatan pengunjung taman ekorimba

(Pembinaan EWS di Taman Eko Rimba Klebang Saiong dan Taman Eko-Rimba Lata Iskandar dengan jumlah peruntukan RM800,000 adalah selaras dengan Rancangan Struktur Negeri Perak 2040)

IPOH, 27 Februari- Pembinaan Sistem Amaran Awal Kepala Air (EWS) oleh Jabatan Perhutanan Negeri Perak diharap dapat meningkatkan jaminan keselamatan pengunjung di Taman Eko-Rimba Negeri.  Menteri Besar, Datuk Seri Saarani Mohamad berkata pembinaan EWS adalah tepat pada waktunya berikutan perubahan iklim sejak akhir-akhir ini dan kekerapan berlakunya kemalangan air di tempat perkelahan dan kawasan air terjun.  "Jadi dengan adanya sistem amaran awal ini siren yang dibunyikan tadi sekurang-kurangnya mengingatkan bahawa ada amaran apatah lagi diikuti dengan menggunakan alat pembesar suara. "Kita harap dapat memberi ingatan amaran kepada pengunjung-pengunjung supaya bila bunyi siren maka mereka kena segera meninggalkan tempat itu."Jangan tangguh-tangguh lagi. Sebab kita tak tahu lagi berapa kelajuan air yang turun," kata Saarani ketika menghadiri Majlis Perasmian Sistem Amaran Awal Kepala Air (EWS) dan Sepak Mula Program Penghijauan Malaysia Kempen Penanaman 100 Juta Pokok Bagi Tahun 2023 di Taman Eko-Rimba Klebang Saiong, di sini.Hadir sama ke majlis itu, Exco Komunikasi, Multimedia dan NGO Perak, Mohd Azlan Helmi dan Pengarah Jabatan Perhutanan Perak, Datuk Mohamed Zin Yusop. Pembinaan EWS di Taman Eko Rimba Klebang Saiong dan Taman Eko-Rimba Lata Iskandar dengan jumlah peruntukan RM800,000 adalah selaras dengan Rancangan Struktur Negeri Perak 2040.  Sistem itu yang berfungsi secara automatik, dapat mengesan kepala air seawal lima minit dan paras air dikesan pada tahap waspada dan bahaya.  Sementara itu, pengunjung juga boleh mengakses sistem amaran awal tersebut dengan memuat turun aplikasi yang disediakan bagi menilai keadaan cuaca semasa dan tahap keselamatan di taman ekorimba yang dikunjungi.

(Datuk Seri Saarani berkata sistem Amaran Awal Kepala Air tingkat jaminan keselamatan pengunjung taman ekorimba)


Kerajaan komited tangani kes pembalakan haram - Nik Nazmi

KUALA LUMPUR, 27 Februari- Sebanyak 90 kes pembalakan haram telah direkodkan di seluruh negara pada tahun 2022.  Menteri Sumber Asli, Alam Sekitar dan Perubahan Iklim, Nik Nazmi Nik Ahmad memaklumkan Dewan Rakyat, kesemua penjenayah tersebut telah didakwa di bawah Akta Perhutanan Negara 1984, Ordinan Hutan 2015 dan Enakmen Hutan 1968.  "Sebanyak satu kes bagi negeri Johor, 10 kes bagi negeri kelantan, satu kes bagi Negeri Sembilan, satu kes bagi negeri Pahang, 11 kes bagi negeri Perak dan dua kes bagi negeri Selangor.Sebanyak empat kes pembalakan haram direkodkan bagi Sabah dan 60 kes pembalakan haram telah direkodkan di Sarawak," kata Nik Nazmi menjawab pertanyaan Ahli Parlimen Kemaman, Che Alias Hamid di Parlimen. Bagi membanteras aktiviti kesalahan hutan di lapangan, kementeriannya melalui Jabatan Perhutanan Semenanjung Malaysia, Jabatan Perhutanan Sabah dan Jabatan Hutan Sarawak turut menggunakan teknologi seperti Forest Monitoring using Remote Sensing (FMRS), Continuous Monitoring of Surveillance (COMOS) dan aplikasi iForSabah serta serta pemantauan menggunakan dron.

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad)


Belanjawan 2023: Perkongsian untung BERNAS mampu lonjak pendapatan pesawah

JERLUN, 27 Februari-Keputusan PadiBeras Nasional (BERNAS) bersetuju membuat perkongsian keuntungan daripada import beras dengan menyumbang 30 peratus keuntungan bersih kepada pesawah padi diharap mampu melonjakkan pendapatan golongan itu.Pengerusi Jawatankuasa Penyelaras, Pertubuhan Peladang Kawasan (PPK), Lembaga Kemajuan Pertanian Muda (MADA), Ishak Taib berkata usaha tersebut diharap menjadi motivasi dan perangsang kepada para pesawah bagi meningkatkan produktiviti pengeluaran beras kepada negara."Kita berharap dengan adanya insentif-insentif serta bantuan kerajaan dan juga sumbangan daripada BERNAS dalam istilah perkongsian keuntungan bersama BERNAS. "Kita berharap hasil ataupun pendapatan para petani akan meningkat sedikit daripada sedia. Ia akan menjadi perangsang, dansemangat untuk meningkatkan hasil dan kerja demi mencapai tahap sara diri serta hasil pengeluaran padi beras kepada negara", ujarnya ketika ditemui RTM di Sanglang disini.Ketika pembentangan Belanjawan 2023 minggu lalu, Perdana Menteri, mengumumkan peruntukan RM1.6 bilion untuk meneruskan penyaluran pelbagai subsidi dan insentif seperti harga padi, baja padi dan padi huma.Selain itu, sumbangan tunai turut diberikan kepada pesawah padi sebanyak RM200 sebulan untuk tempoh tiga bulan atau semusim, membabitkan 240,000 pesawah dengan peruntukan RM228 juta.(Gambar Hiasan/Foto RTM)


Fasiliti dan infrastruktur sekolah perlu dibaik pulih segera - Rais Yasin

BANDARAYA MELAKA, 27 Februari- Kerajaan negeri Melaka berharap akan menerima peruntukan bagi membaik pulih fasiliti dan infrastruktur sekolah di negeri tersebut.  Exco Pendidikan, Teknologi dan Telekomunikasi negeri, Datuk Rais Yasin berkata ia berikutan sejumlah RM2.3 billion peruntukan bagi membina infrastruktur pendidikan telah dibentangkan menerusi Belanjawan 2023, Jumaat lalu. Justeru, beliau yakin sekiranya perkara itu diluluskan, penambahbaikan dapat dilakukan dengan segera bagi sekolah yang memerlukan di Melaka.  Ia juga bagi memastikan pelajar dapat belajar dalam suasana yang selesa serta selamat.  "Kita amat berharap kepada penambahbaikan sekolah di negeri Melaka. Saya dapati banyak yang rosak dan memerlukan pembaikan.Menerusi Belanjawan 2023 yang dibentang untuk bidang pendidikan negara, saya harap dana itu disalurkan kepada kerajaan negeri dengan segera demi pembelajaran anak-anak di sekolah," kata Rais kepada pemberita RTM selepas majlis menandatangani Memorandum Persefahaman (MoU) antara Kolej Antarabangsa Sains dan Teknologi Melaka (MICOST) dengan FELCRA Education Services (FESSB) dan Todak Academy Sdn Bhd di Jalan Hang Tuah, Melaka.

(Exco Pendidikan, Teknologi dan Telekomunikasi negeri, Datuk Rais Yasin ditemui pemberita RTM selepas majlis menandatanganiMemorandum Persefahaman (MoU) antara MICOST dengan FESSB dan Todak Academy Sdn Bhd)

Mengulas lanjut, fasiliti sekolah juga perlu mesra Orang Kurang Upaya (OKU) bagi memastikan mereka dapat menerima kemudahan sama seperti pelajar lain.


Kadar faedah pinjaman Syarikat Kredit Komuniti di Malaysia paling rendah-Nga Kor Ming

KUALA LUMPUR,27 Februari-Syarikat Kredit Komuniti yang berdaftar di bawah Kementerian Pembangunan Kerajaan Tempatan KPKT dipantau dan dikawalselia serta mengikut peruntukan Akta Pemberi Pinjaman Wang 1951.Menurut Menterinya, Nga Kor Ming, kadar faedah berkenaan tidak sama dengan kadar yang ditawarkan peminjam wang tidak berlesen atau 'Ah Long'.Tambahnya lagi kadar faedah maksimum 18 peratus itu bergantung kepada syarat pinjaman dan disifatkan paling rendah di Asia."Sebenarnya kadar faedah peminjam wang Kredit Komuniti di Malaysia adalah antara yang paling rendah di rantau ini (Asia), sebagai contoh, di Hong Kong jumlah faedah yang ditawarkan adalah 24 sehingga 60 peratus. Di Filipina pula tiada had faedah. Singapura pula 20 peratus", ujarnya ketika menjawab pertanyaan Ahli Parlimen Setiu, Shaharizukirnain Abd. Kadir.Tambahnya, syarikat kredit komuniti mengenakan faedah 12 peratus setahun bagi yang mempunyai cagaran manakala18 peratus kepada peminjam yang tidak mempunyai cagaran. Katanya lagi, mana-mana syarikat yang didapati melanggar peruntukan akta tersebut bolehdidenda tidak melebihi RM20,000 atau penjara 18 bulan. Sementara itu, Nga Kor Ming berkata keperluan melaksanakan Pilihanraya Kerajaan Tempatan bukan menjadi fokus utama Kementerian Pembangunan Kerajaan Tempatan (KPKT) ketika ini.Sebaliknya, kementerian itu memberi tumpuan khusus kepada tujuh fokus utama baharu. "Antaranya, membangun dan memperkasa peranan Kerajaan Tempatan, membangun potensi Pihak Berkuasa Tempatan (PBT) bagi menjana sumber pendapatan tambahan negara, perancangan perumahan yang lebih komprehensif dan berdaya saing, pemerkasaan komuniti tanpa mengira kaum, pengurusan sisa pepejal bersepadu yang lebih efektif dan efisyen bagi menghasilkan pelaksanaan ke arah ekonomi kitaran, memperkukuh agenda bandar mampan dan pintar ke arah perbandaran baharu, dan memperkukuh kesiapsiagaan kebombaan dan penyelamatan yang sejahtera", katanya ketika menjawab soalan Ahli Parlimen Kota Bharu Datuk Seri Takiyuddin Hassan.

(Menteri Pembangunan Kerajaan Tempatan, Nga Kor Ming/Foto RTM)


Kerajaan komited bantu pekerja gig mencarum dalam SKSPS

KUALA LUMPUR, 27 Februari- Kerajaan komited melaksanakan pelbagai inisiatif dan program dalam usaha mengalakkan pekerja sektor ekonomi gig mendaftar serta mencarum dengan Pertubuhan Keselamatan Sosial (PERKESO). Ia termasuk mengadakan sesi libat urus dengan kementerian dan agensi berkaitan selain melantik ejen korporat memberi dorongan terhadap pekerja untuk mencarum dalam Skim Keselamatan Sosial Pekerjaan Sendiri (SKSPS). Menteri Sumber Manusia, V. Sivakumar berkata kerajaan melalui PERKESO menyediakan pelbagai inisiatif SKSPS di bawah Akta Keselamatan Sosial Pekerjaan Sendiri (Akta 789) kepada orang yang bekerja sendiri termasuk yang terlibat dalam ekonomi gig. "Berdasarkan statistik PERKESO dari Januari hingga Disember 2022, seramai 374,096 pekerja sendiri telah mempunyai perlindungan SKSPS. Daripada jumlah tersebut, 3,107 adalah merupakan penghantar 'p-hailing' aktif manakala 59,799 orang terdiri daripada 'e-hailing'," kata Sivakumar di Parlimen hari ini, menjawab soalan Ahli Parlimen Shah Alam, Azli Yusof.

Selain itu, tambahnya, beberapa faedah juga ditawarkan antaranya faedah perubatan, faedah hilang upaya sementara, faedah hilang upaya kekal, elaun layanan sentiasa, faedah orang tanggungan, pengurusan mayat, kemudahan pemulihan jasmani dan vokasional serta pendidikan.  Bermula Oktober 2021, semua pekerja gig di sektor pengangkutan dan penghantaran barangan serta makanan telah diwajibkan mencarum dalam SKSPS.


JBPM Perlis siap siaga tangani kes kebakaran pada musim kering

KANGAR, 27 Februari- Jabatan Bomba dan Penyelamat Malaysia (JBPM) Perlis telah menerima aduan sebanyak 109 kes kebakaran bagi tempoh Januari 2023 hingga semalam, susulan musim kering yang melanda negeri itu.Aduan berkenaan melibatkan kebakaran belukar, bendang dan longgokan sampah seluruh Perlis.Menurut Pengarah JBPM Perlis, Penguasa Kanan Bomba I Ruhisha Haris, seramai 231 pegawai dan anggota di lima buah Balai Bomba dan Penyelamat (BBP), bersiap siaga menghadapi sebarang kemungkinan ketika musim kering yang dijangka berterusan sehingga Mac depan."Bila berlaku pembakaran, risiko untuk merebak pada musim ini amat tinggi susulan faktor cuaca panas dan kering yang berlaku ketika ini. Jadi, untuk elakkan risiko itu, saya harap tiada penduduk yang mencetuskan pembakaran terbuka dan sekiranya terjadi, sila laporkan kepada pihak berwajib untuk selesaikan tugasan pemadaman," kata Ruhisha kepada pemberita RTM selepas menghadiri Majlis Perbarisan Tahunan JBPM Negeri Perlis di Ibu Pejabat JBPM negeri, di sini.

(Pengarah JBPM Perlis, Penguasa Kanan Bomba I Ruhisha Haris/Foto Fail)

Pada majlis ini juga, JBPM Perlis turut menyampaikan sijil penghargaan kepada rakan strategik serta agensi media yang banyak membantu dalam tugasan seharian serta liputan berkaitan JBPM Perlis sepanjang tahun 2022.Statistik daripada JBPM Perlis merekodkan, badan penguat kuasa itu menerima 331 panggilan kecemasan sepanjang tiga bulan pertama tahun 2022 melibatkan kes kebakaran yang berlaku pada musim kering.


Penyerahan kuasa kawal selia pembekalan elektrik Sabah akan dilaksanakan secara berperingkat

KUALA LUMPUR, 27 Februari-Penyerahan kuasa kawal selia pembekalan elektrik negeri Sabah kepada kerajaan negeri ditetapkan pada 1 Januari 2024. Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata penyerahan kuasa itu akan dilaksana secara berfasa meliputi meliputi fasa pertama pengambilalihan kuasa kawal selia pembekalan elektrik Sabah mulai 1 Januari 2024 dan fasa kedua pengambilalihan Sabah Electricity Sdn. Bhd. (SESB) yang dijangka pada 2030."Pihak kementerian akan melaksanakan tindakan-tindakan berikut, pindaan ke atas Akta Tenaga Boleh Baharu 2011 (Akta 725) dan Akta Pihak Berkuasa Pembangunan Tenaga Lestari 2011 (Akta 726) bagi memasukkan klausa penggantungan.Pembentangan kedua-dua Rang Undang-Undang ini adalah pada bulan Jun 2023 semasa Mesyuarat Kedua, Penggal Kedua, Parlimen ke-15.kedua-dua  rundingan antara Kerajaan Persekutuan dan Kerajaan Negeri Sabah bagi memuktamadkan prinsip-prinsip dan pakej penyerahan kuasa melalui Jawatankuasa Pemandu dan Jawatankuasa Teknikal", kata Nik Nazmi.Tambah Nazmi lagi, Setelah prinsip-prinsip dan pakej penyerahan kuasa dimuktamad kedua-dua pihak, kementeriannya akan membuat Pewartawaan bawah Perkara 95C Perlembagaan Persekutuan.Ini bagi memberi kuasa perundangan bekalan elektrik kepada kerajaan negeri sabah.Seterusnya, mewartakan Perintah penggantungan kuasa empat akta berkaitan bekalan elektrik dan tenaga. Tambahnya, proses penyerahan kuasa kawal selia pembekalan elektrik negeri Sabah kepada Kerajaan Negeri Sabah ini mempunyai implikasi kewangan kepada Kerajaan Persekutuan.Beliau berkata demikian ketika menjawab pertanyaan Ahli Parlimen Saratok, Datuk Ali Anak Biju di Parlimen.

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad/Foto RTM)


Perincian rundingan pembelian aplikasi MySejahtera bakal dibentangkan ke Jemaah Menteri

KUALA LUMPUR, 27 Februari- Hasil rundingan Kementerian Kesihatan (KKM) dengan Syarikat MySJ Sdn Bhd untuk membeli aplikasi MySejahtera akan dibentangkan kepada jemaah menteri dalam masa terdekat, selepas penamatan kontrak pada 31 Mac ini.Timbalan Menteri Kesihatan, Lukanisman Awang Sauni berkata kementerian itu komited menjadikan aplikasi MySejahtera sebagai aset pengurusan kesihatan awam negara selaras Pelan Pendigitalan perkhidmatan kesihatan 2021-2025.Tambahnya lagi, kerajaan menyasarkan aplikasi berkenaan dijadikan sebagai pengkalan data bagi menyimpan maklumat kesihatan buat 32 juta rakyat Malaysia."Berkenaan jumlah pembayaran yang telah dipersetujui oleh kerajaan melalui perbincangan dan siling yang telah ditetapkan MOF. MOF meletakkan siling RM160 juta dan nilai tersebut telah dirunding.Saya juga ingin menambah berkaitan hala tuju MySejahtera. Kerajaan menyasar mengangkat aplikasi ini sebagai aplikasi kesihatan awam. Sebagai pengkalan data maklumat kesihatan rakyat bagi menyediakan perkhidmatan terbaik dan memudahkan rakyat", katanya ketika menjawab soalan dikemukakan ahli Parlimen Kuching Dr Kelvin Yii Lee Wuen pada sesi Pertanyaan Bagi Jawab Lisan bagi mengetahui pelan KKM untuk mengoptimumkan penggunaan aplikasi tersebut.Pada Oktober 2022, bekas Menteri Kesihatan, Khairy Jamaluddin memaklumkan Aplikasi MySejahtera akan dijadikan platform digital kesihatan awam negara berikutan transisi peralihan negara daripada pandemik Covid-19.Langkah itu menurut Khairy, selaras dengan syor Jawatankuasa Kira-Kira Wang Negara (PAC) yang mahu aplikasi itu dijadikan alat pengurusan kesihatan awam negara selaras dengan pelan pendigitalan perkhidmatan kesihatan.

(Timbalan Menteri Kesihatan, Lukanisman Awang Sauni/Foto RTM)


Malaysia komited perangi Islamofobia menerusi pendekatan Madani

PUTRAJAYA, 27 Februari- Wisma Putra akan terus memainkan peranan aktif untuk mengekang Islamofobia melalui pendekatan nilai-nilai Malaysia Madani.Langkah itu akan direalisasikan menerusi platform antarabangsa seperti Pertubuhan Kerjasama Islam (OIC) serta kerjasama dengan negara-negara serantau, Indonesia dan Brunei bagi memperkukuh kepentingan umat Islam.Menteri Luar, Datuk Seri Zambry Abdul Kadir berkata terdapat juga keperluan kolektif bagi menyatukan negara-negara, pertubuhan serta ilmuan Islam dalam memerangi Islamofobia di samping membetulkan salah faham berkaitan Islam.

"Mengetahui bahawa Islamofobia berpunca daripada maklumat yang salah, kita mesti terus menggalakkan persefahaman dan meraikan kepelbagaian, mencabar jenayah kebencian, dan mengambil langkah untuk memastikan bahawa hak dan maruah semua rakyat dihormati", katanya ketika berucap pada forum antarabangsa bertajuk ‘Islam dan Islamofobia: Ke Arah Libat Urus Bermakna Menerusi Pendekatan Madani’ di sini.

“Kita tidak boleh dihalang oleh ketidakberdayaan dalam menghadapi diskriminasi sistemik Islam oleh Barat,” tambah Zambry.

Forum tersebut menampilkan Dr. Ahmad El- Muhammady, Penolong Profesor di International Institute of Islamic Thougt and Civilisation (ISTAC), dan Profesor Ziauddin Sardar,Pengarah Centre for Postnormal Policy and Futures Studies (CPPPS).

Perdana Menteri, Datuk Seri Anwar Ibrahim dijangka memberi ucaptama dan merasmikan majlis penutupan forum.

Diilhamkan oleh Perdana Menteri, Malaysia Madani merupakan panduan dan ikhtiar secara bersepadu dan holistik sebagai dasar pentadbiran yang lebih manusiawi.

Malaysia Madani bertunggjangkan sikap saling menghormati, meraikan kepelbagaian dan menjadi medan dialog peradaban. Kerangka Malaysia Madani menjadi pemacu kewujudan masyarakat maju dan bertamadun berdasarkan ilmu, pengetahuan tradisi, khazanah dan kearifan tempatan. Agenda itu dirangkan berdasarkan enam nilai teras iaitu M(keMampanan), A(kesejAhteraan), D(Daya cipta), A(hormAT), N(keyakiNan) dan I(Ihsan).

Pematuhan kepada nilai-nilai utama itu bertujuan untuk memupuk semangat Rahmah (iaitu, belas kasihan) dan Karamah Insaniah (menghormati maruah manusia) melalui dasar dan program kerajaan.

( Menteri Luar Negeri, Datuk Seri Zambry Abdul Kadir/Foto RTM)


Kerja pengerukan berkala, jamin keselamatan pelayaran feri Langkawi

KUALA LUMPUR, 27 Februari- Kerajaan telah memperuntukkan sebanyak RM179.1 juta bagi kerja-kerja pengerukan di muara Kuala Kedah dan Kuala Perlis, masing-masing RM78 juta dan RM101.1 juta sejak tahun 2003 hingga 2022. Menurut Timbalan Menteri Pengangkutan, Datuk Hasbi Habibollah, kerja pengerukan secara berkala itu amat penting bagi menjamin keselamatan pelayaran dan kebolehsampaian feri penumpang, 'Roll-On Roll-Off' (RORO), bot tunda, baj dan bot nelayan yang menggunakannya laluan air itu. "Terminal Feri Penumpang Kuala Kedah dan Terminal Feri Penumpang Kuala Perlis mengalami masalah kadar sedimentasi yang tinggi, seterusnya menyebabkan alur pelayaran dan basin selalu cetek.Keseluruhan kerja-kerja pengerukan di laluan Kuala Perlis-Langkawi meliputi tujuh blok dan kini enam blok telah pun selesai proses pengerukan dan dijangka siap sepenuhnya pada 15 Mei 2023 iaitu sebelum LIMA23 bermula," kata Hasbi di Parlimen hari ini, menjawab soalan Ahli Parlimen Langkawi, Datuk Mohd Suhaimi Abdullah.

(Timbalan Menteri Pengangkutan, Datuk Hasbi Habibollah menjawab soalanAhli Parlimen Langkawi, Datuk Suhaimi Abdullah)

Tambahnya, menjelang LIMA23 pada 23 Mei ini, pengusaha feri telah menyatakan kesiapsiagaan menjalankan perkhidmatan itu namun bergantung kepada permintaan. Pengusaha feri di Langkawi menghadapi cabaran dalam peningkatan kos operasi feri berikutan kos-kos seperti insurans, penyelenggaraan, alat ganti dan gaji yang meningkat saban tahun.Pendapatan yang hanya dapat menampung kos operasi menyukarkan usaha penambahbaikan syarikat feri terhadap tahap perkhidmatan dengan kadar tambang yang sedia ada.Kerajaan menzahirkan komitmen dalam mengawal selia perkhidmatan feri di Langkawi selain sentiasa mengutamakan keselamatan pelayaran dan keselesaan penumpang.Sementara itu, beliau yang turut menjawab soalan berhubung perkembangan terkini Projek Pembangunan Lapangan Terbang Antarabangsa Kulim (KXP) memaklumkan bahawa sehingga kini, tiada kelulusan diberikan untuk menubuhkan Aerodrom bagi Projek KXP seperti mana yang diperuntukkan di bawah Peraturan-Peraturan Penerbangan Awam (Pengendalian Aerodrom) 2016.


Isu kesesakan pejabat JIM, KDN tambah bilangan hari bekerja

KUALA LUMPUR, 27 Februari- Penambahan jumlah hari bekerja merupakan satu daripada langkah proaktif Kementerian Dalam Negeri (KDN) dalam menangani isu kesesakan di pejabat Jabatan Imigresen Malaysia (JIM).Menterinya, Datuk Seri Saifuddin Nasution berkata langkah itu dilaksanakan di 20 pejabat JIM seluruh negara yang mengalami kesesakan ketara. Ia termasuk sembilan di Wilayah Persekutuan dan Selangor, lima di Johor, tiga di Perak, masing-masing satu di Melaka, Pulau Pinang dan Kedah. "Permohonan yang diterima oleh JIM itu meningkat berkali-kali ganda. Akibatnya, berlaku kesesakan di pejabat pengeluar pasport terutamanya di kawasan Lembah Klang.Daripada 73 pejabat pengeluar pasport, kita kesan 20 daripadanya mengalami kesesakan ketara antaranya di Wangsa Maju, Shah Alam dan Kelana Jaya," jelas Saifuddin menjawab soalan Ahli Parlimen Pekan, Datuk Seri Sh Mohamed Puzi Sh Ali di Parlimen, hari ini.

(Menteri Dalam Negeri, Datuk Seri Saifuddin Nasution menjawab pertanyaan Ahli Parlimen Pekanberhubung isu kesesakan di pejabat JIM)

KDN turut mengesyorkan kepada pengguna agar melakukan urusan menerusi kaedah dalam talian bagi urusan permohonan Pasport Malaysia, selain kekal memberi jaminan terhadap perkhidmatan tanpa janji temu (walk-in) disiapkan dalam tempoh satu hari.Tambah Saifuddin, sepanjang COVID-19 hingga hari ini, pihaknya telah mengeluarkan 2.5 juta pasport.45% daripadanya dimohon menerusi dalam talian.


Belanjawan 2023: Naik taraf jalan Tun Hamzah selesai masalah trafik di Bandar Melaka

AYER MOLEK, 27 Februari-Langkah kerajaan Persekutuan memperuntukkan sebanyak RM300 Juta bagi menaik taraf Jalan Tun Hamzah ke Persimpangan Semabok Lebuh AMJ Melaka Tengah disifatkan sebagai suatu langkah menyelesaikan masalah kesesakan jalan raya sekali gus memacu pelancongan negeri.Exco Kerja Raya, Pengangkutan dan Kemudahan Awam Melaka, Datuk Rahmad Mariman berkata, projek naik taraf itu akan memberi pilihan alternatif kepada pengguna bagi mengelak kesesakan untuk ke Bandaraya Melaka."Apabila projek naik taraf ini dilaksanakan ia akan memberi pilihan kepada pengguna yang datang ke Melaka menggunakan jalan alternatif kedua selain Lebuh Raya Ayer Keroh mereka boleh menggunakan jalan Tun Hamzah dan seterusnya ke Lebuh AMJ, pengguna boleh bandar Melaka ataupun ke Muar, secara tidak langsung dapat menyuraikan trafik yang sesak", ujarnya kepada pemberita RTM disini.Selain itu katanya, pelaksanaan Program Transformasi Bas Berhenti-henti (SBST) termasuk di Bandar Melaka juga bakal memberi peluang kepada negeri ini untuk menambah baik pengangkutan awam bukan sahaja kepada masyarakat Melaka, malah memberi kemudahan buat pelancong.  Jelasnya, melalui peruntukan itu kerajaan negeri berhasrat untuk menambah lebih 60 buah bas awam termasuk 4 bas elektrik. Jumaat lalu, Perdana Menteri yang juga Menteri Kewangan, Datuk Seri Anwar Ibrahim dalam pembentangan Belanjawan 2023 mengumumkan pembinaan dan menaikkan taraf beberapa jalan raya dan lebuh raya yang mengalami kesesakan sehingga menjejaskan beberapa lokasi tumpuan pelancong.Antaranya ialah menaik taraf Jalan Tun Hamzah ke persimpangan Semabok Lebuh AMJ Daerah Melaka Tengah dengan kos sebanyak RM300 juta.

(Exco Kerja Raya, Pengangkutan dan Kemudahan Awam Melaka, Datuk Rahmad Mariman,/FOTO RTM)


Budak 12 tahun maut terjatuh dari tingkap hotel

(Kanak-kanak lelaki berusia 12 tahun berbaju warna biru ditemui maut di beranda tingkat lima bangunan hotel tersebut/FOTO Bomba)

KOTA KINABALU, 27 Februari - Seorang kanak-kanak lelaki berusia 12 tahun maut apabila terjatuh dari tingkap di tingkat 14 sebuah hotel di Bandaraya Kota Kinabalu di sini, pada pagi ini.Jurucakap Pusat Gerakan Operasi, Jabatan Bomba dan Penyelamat Malaysia (JBPM) Sabah berkata, pihaknya menerima panggilan mengenai kejadian itu pada 6.44 pagi tadi."Siasatan awal mendapati mangsa jatuh dari tingkat 14 ke kawasan beranda di tingkat lima bangunan hotel tersebut."Pasukan Bomba menjalankan operasi membawa turun mangsa ke bawah. Mangsa disahkan meninggal dunia di tempat kejadian oleh pihak Kementerian Kesihatan."Seterusnya diserahkan kepada pihak polis untuk tindakan selanjutnya. Operasi ditamatkan pada 7.53 pagi."Seramai tujuh anggota dari Balai Bomba dan Penyelamat Kota Kinabalu bersama jentera ke tempat kejadian bagi memberikan bantuan," katanya menerusi kenyataan.

(Anggota Bomba dan Penyelamat tiba di lokasi bagi memberikakn bantuan/FOTO Bomba)


Polis cari 'rider' tendang pengawal keselamatan

(Tangkap layar rakaman video kejadian seorang penghantar makanan menendang pengawal keselamatanTaman Bukit Meringin, Sungai Ramal Luar, Kajang, pada Jumaat)

KAJANG, 27 Februari- Polis sedang mengesan seorang penghantar makanan yang menendang pengawal keselamatan bertugas di pos kawalan Taman Bukit Meringin dekat Sungai Ramal Luar, di sini, pada Jumaat.Aduan diterima polis pada hari sama menerusi majikan mangsa yang melaporkan kejadian berkenaan berlaku kira-kira pukul 6.30 petang ketika penghantar makanan itu meminta kebenaran untuk masuk ke taman perumahan terbabit.

Ketua Polis Daerah Kajang, Asisten Komisioner Mohd Zaid Hassan berkata, kejadian dipercayai berpunca rasa tidak puas hati suspek terhadap mangsa selepas dia tidak dibenarkan masuk."Suspek beritahu hendak ke rumah 'nombor 3' di Taman Bukit Meringin, namun pengawal keselamatan warga Nepal itu memaklumkan rumah berkenaan kosong dan tiada penghuni serta tidak membenarkan suspek masuk."Suspek kemudian berang dan tidak puas hati dengan sikap mangsa sebelum turun daripada motosikalnya dan melepaskan satu tendangan ke perut mangsa," katanya dalam satu kenyataan.Mohd Zaid berkata, kejadian itu dirakam oleh kamera papan pemuka (dash cam) kenderaan seorang saksi yang kebetulan hendak masuk ke kawasan perumahan tersebut."Susulan itu, Bahagian Siasatan Jenayah, Ibu Pejabat Polis Daerah (IPD) Kajang sedang mengesan suspek yang juga seorang lelaki tempatan untuk membantu siasatan," katanya.Orang ramai yang mempunyai maklumat berkaitan kes berkenaan diminta tampil membantu siasatan dengan menghubungi mana-mana balai polis berhampiran atau Pegawai Penyiasat kes, Sarjan Ahmad A'fifi Ahmad Humaidi di talian 019-7142486.Kes disiasat mengikut Seksyen 323 dan 506 Kanun Keseksaan.

(Kejadian berjaya dirakam 'dash cam' kenderaan seorang saksi yang hendak masuk ke kawasanperumahan Taman Bukit Meringin, Kajang, pada Jumaat)


Bomba berjaya pujuk wanita cuba terjun jambatan

BAYAN LEPAS, 27 Februari- Anggota bomba berjaya memujuk seorang wanita yang dipercayai cuba terjun dari Jambatan Pulau Pinang Kedua, dekat sini, semalam.

Jabatan Bomba dan Penyelamat Malaysia (JBPM) Pulau Pinang menerima panggilan kecemasan berkaitan kejadian itu pada pukul 4.02 petang di Kilometer 18.1 menghala ke Pulau.Sejurus menerima panggilan itu, anggota Balai Bomba dan Penyelamat (BBP) BBP Bayan Baru diketuai Pegawai Bomba Kanan (PBK) II, Azman Mohd Razi bergegas ke lokasi kejadian."Sebaik tiba, bomba mendapati seorang wanita berusia 22 tahun cuba terjun dari atas jambatan. Mangsa juga meninggalkan sebuah kereta jenis Perodua Myvi di bahu jalan," menurut perkongsian Facebook Korporat JBPM.Operasi menyelamat turut dibantu oleh anggota Polis Diraja Malaysia (PDRM) dan Pasukan Bomba Sukarela.Mangsa akhirnya berjaya dipujuk dan diselamatkan pada pukul 4.44 petang. Wanita terbabit tidak mengalami sebarang kecederaan dan berada dalam keadaan stabil.


COVID-19: 207 kes baharu, 10 dirawat di ICU

KUALA LUMPUR, 27 Februari- Sebanyak 207 kes baharu COVID-19 direkodkan pada Ahad dengan satu daripadanya merupakan kes import, menjadikan angka keseluruhan jangkitan wabak itu dalam negara kepada 5,042,395 kes.Menerusi data Kementerian Kesihatan Malaysia (KKM) di portal KKMNow, tiada kematian dicatatkan pada Ahad, sekali gus menjadikan jumlah kematian dalam negara kekal sebanyak 36,957 kes.Sementara itu, kes aktif COVID-19 pula mencatatkan sebanyak 9,206 kes dengan 9,206 atau 96.4% daripadanya merupakan individu dikuarantin di rumah.Dalam pada itu, seramai 325 pesakit COVID-19 ditempatkan di hospital dengan 10 pesakit dimasukkan ke unit rawatan rapi (ICU) dan daripada jumlah itu, enam pesakit memerlukan alat bantuan pernafasan.Kes sembuh yang direkodkan pada Ahad ialah 175 kes menjadikan jumlah keseluruhan kes sembuh wabak tersebut dalam negara kepada 4,996,232 kes.


Amaran hujan sangat lebat di Sarawak

KUALA LUMPUR, 27 Februari- Jabatan Meteorologi Malaysia (MetMalaysia) mengeluarkan amaran hujan sangat lebat berterusan tahap bahaya sehingga hari ini, membabitkan tiga kawasan di Sarawak iaitu Kuching, Serian dan Samarahan.Sementara itu, amaran hujan berterusan tahap buruk dikeluarkan bagi Sri Aman, Betong, Sarikei, Sibu, Mukah dan Bintulu (Tatau dan Bintulu) sehingga hari ini.Dalam kenyataan yang dikeluarkan pada pukul 10.30 malam tadi, MetMalaysia turut meramalkan hujan tahap waspada sehingga hari ini membabitkan Sabah di Sandakan (Telupid, Kinabatangan, Beluran dan Sandakan) dan Kudat.Agensi itu juga mengeluarkan amaran hujan lebat berterusan tahap waspada di beberapa daerah di Johor, Perak, Terengganu, Selangor, Wilayah Persekutuan Kuala Lumpur, Pahang, Melaka, dan Negeri Sembilan bermula Selasa hingga Rabu ini.


Pengamal perubatan tradisional digalak ambil kursus perintis

SHAH ALAM, 26 Februari- Pengamal perubatan tradisional digalakkan mengambil peluang untuk menyertai kursus perintis sekurang-kurangnya sehingga ke tahap 3 Sijil Kemahiran Malaysia (SKM).Penasihat Persatuan Pembangunan TVET Nasional, Datuk Seri Dr Baharudin Abu berkata, usaha itu bagi melahirkan profesion pengamal perubatan bertauliah sekaligus diiktiraf oleh Kementerian Kesihatan.Matlamat kerajaan adalah untuk memperkasakan Pendidikan Teknikal dan Latihan Vokasional (TVET) bagi melahirkan golongan tenaga mahir yang cemerlang dalam pelbagai bidang pekerjaan."Salah satu syarat utamanya harus memiliki SKM tahap 3. Ia merupakan langkah terbaik yang dilaksanakan oleh kementerian kesihatan. "Kita mohon kepada semua pengamal perubatan alternatif untuk mendaftar sebagai pengamal yang bertauliah di kementerian kesihatan melalui TVET," katanya kepada pemberita di sini.Seramai 10 graduan berjaya ditauliahkan pada Majlis Graduasi bagi Sijil Kemahiran Malaysia Tahap 3 yang berlangsung di Shah Alam .Manakala, seramai 31 perintis mengambil sijil kemahiran Terapi Urutan Asas.


Sasaran 100,000 peserta B40 sertai IPR

KUALA LUMPUR, 26 Februari- 100,000 peserta daripada golongan B40 disasar menyertai program Inisiatif Pendapatan Rakyat (IPR).Menurut Menteri Ekonomi Rafizi Ramli, program itu berupaya membantu golongan terbabit menjana pendapatan sekurang-kurangnya RM2,000 sebulan bagi membolehkan mereka keluar daripada garis kemiskinan."2,000 itu merupakan sasaran minimum untuk menjana pendapatan, perakara sama juga akan dilaksanakan oleh pengusaha mesin layan diri."Sekiranya juadah yang dijual itu berharga RM2.00, kita memang minta untuk ianya dijual pada harga tersebut. Supaya boleh membantu orang ramai untuk melakukan pembelian selain menurunkan harga makanan yang boleh dibeli orang ramai," selepas Majlis Pelancaran Inisiatif Pendapatan Rakyat, IPR di ibu negara.Rafizi turut menambah, selain beberapa kemudahan, kerajaan turut melakukan pemasaran bagi membantu peserta berjaya dalam inisiatif ini.


Tender semula enam projek tebatan banjir tidak ambil masa panjang - Zahid

GUA MUSANG, 26 Februari - Kerajaan memberi jaminan proses tender semula melibatkan enam projek tebatan banjir di beberapa buah negeri tidak akan mengambil masa yang panjang.Timbalan Perdana Menteri, Datuk Seri Dr. Ahmad Zahid Hamidi berkata pelaksanaan semula projek itu dijangka bermula dalam waktu terdekat sekiranya semua prosedur yang ditetapkan berjalan lancar.

“Kawasan yang terlibat dengan projek tebatan banjir sudah dikenal pasti oleh kerajaan dan skop kerja juga sudah ada.“Sehubungan itu, kaedah perolehan tender perlu dilakukan secara telus apabila ia dijalankan secara rundingan terus atau tander terpilih sebelum ini,” katanya pada sidang akhbar selepas mengadakan lawatan ke ibu pejabat Lembaga Kemajuan Kelantan Selatan (KESEDAR), di sini.Sebelum ini, Perdana Menteri Datuk Seri Anwar Ibrahim mengumumkan enam projek tebatan banjir akan ditender semula dengan segera selewat-lewatnya Jun tahun ini.Projek itu membabitkan Rancangan Tebatan Banjir di Sungai Johor, Kota Tinggi, Johor, pembinaan kolam takungan dwifungsi di Sungai Rasau serta Sungai Klang (Selangor) dan Pembangunan Lembangan Sungai Bersepadu Sungai Golok Fasa Tiga di Kelantan.


Tanah runtuh Batang Kali, kerajaan Selangor sedia dedah laporan kepada waris

AMPANG, 26 Februari - Kerajaan Negeri Selangor sedia mendedahkan laporan penuh tragedi tanah runtuh Father's Organic Farm Jalan Genting, Batang Kali, Hulu Selangor kepada waris mangsa sekiranya menerima permohonan.Menteri Besar Selangor, Datuk Seri Amirudin Shari berkata laporan terbabit disediakan oleh Jabatan Mineral dan Geosains (JMG).

"Laporan daripada JMG sudah disediakan. Kalau ada permohonan kita boleh keluarkan secara bertulis," katanya pada sidang media selepas menghadiri Majlis Pelancaran Inisiatif Pendapatan Rakyat (IPR), di sini.Laporan sebelum ini menyebut, keluarga mangsa tragedi tanah runtuh Father's Organic Farm Jalan Genting, Batang Kali, Hulu Selangor menggesa kerajaan segera mengeluarkan laporan penuh mengenai insiden itu.Malah mereka juga mahu kerajaan bertindak segera menubuhkan Suruhanjaya Siasatan Diraja (RCI) berhubung tragedi pada 16 Disember tahun lalu yang mengorbankan 31 nyawa, termasuk 13 kanak-kanak.


Dua beradik lemas di Sungai Kob

KULIM, 26 Februari- Dua beradik ditemukan lemas ketika mandi di air terjun Sungai Sedim dekat Sungai Kob, di sini petang tadi.Ketua Polis Daerah Kulim Supritendan Mohd Redzuan Salleh berkata, ketika kejadian mangsa yang berusia 33 tahun dan adiknya yang berusia 25 tahun serta rakan-rakan mereka mandi di kawasan air terjun berkenaan sekitar pukul 3.20 petang.Semasa mandi di kawasan lubuk kawah, air secara tiba-tiba berpusar dan menenggelamkan kesemua mereka.Empat daripada mereka berjaya naik ke atas, namun salah seorang daripada mereka disyaki lemas.Abang mangsa kemudian terjun semula ke dalam sungai untuk menyelamatkan adiknya.Bagaimanapun kedua-duanya tidak timbul semula.Penduduk kampung telah membantu mencari bagi menyelamatkan mangsa.Kedua-dua mangsa berjaya ditemui di dasar sungai dan dinaikkan ke atas permukaan sungai dalam keadaan tidak sedarkan diri kira-kira pukul 3.55 petang dan disahkan telah meninggal dunia oleh pihak hospital.Mayat mangsa dihantar ke Hospital Kulim untuk bedah siasat.Kes diklasifikasikan sebagai mati mengejut.

(Dua mangsa lemas di air terjun Sungai Sedim)


Subsidi diesel: Serah kepada SPRM, PDRM jika berlaku pelanggaran undang-undang - Salahuddin

JOHOR BAHRU, 26 Februari - Kementerian Perdagangan Dalam Negeri dan Kos Sara Hidup ( KPDN) sedia bekerjasama dengan Kementerian Dalam Negeri (KDN ) berhubung siasatan ketirisan subsidi diesel hampir RM10 billion yang diseleweng, tahun lalu. Menterinya, Datuk Seri Salahuddin Ayub berkata sekiranya didapati berlaku pelanggaran undang-undang ia akan diserahkan kepada Suruhanjaya Pencegahan Rasuah Malaysia (SPRM) dan Polis Diraja Malaysia (PDRM) untuk tindakan lanjut.

"Bagi memastikan ketirisan dapat diminimumkan kerana kita tidak mahu dalam pembentangan bajet akan datang atau dalam mana-mana laporan ketirisan subsidi diesel ini masih lagi menjadi isu,” katanya selepas merasmikan Program Usahawan Muda 2023 (PUM 2023) di Politeknik Sultan Ibrahim, Pasir Gudang, di sini.Tambah Salahuddin, bagi mengatasi ketirisan subsidi diesel kepada nelayan kementeriannya akan bekerjasama dengan Kementerian Pertanian dan Keterjaminan Makanan (MAFS) dan Lembaga Kemajuan Ikan Malaysia (LKIM) bagi memastikan subsidi berkenaan sampai kepada golongan sasar.“Dalam soal ketirisan subsidi ini, jika KPDN tidak mampu selesaikan sendiri dan memerlukan penguatkuasaan lebih serius, saya tidak keberatan membawa hal ini kepada Kabinet supaya beberapa kementerian lain dapat dilibatkan untuk kita benar-benar memerangi isu ketirisan subsidi diesel,” katanya.


Buruh kilang lemas di Lubuk Tapeng

KEMAMAN, 26 Februari- Seorang pekerja buruh kilang yang dilaporkan hilang dikhuatiri lemas semasa sedang bermandi-mandi dan melakukan aktiviti memancing ikan di Lubuk Tapeng, Air Putih, di sini pada pukul 9.30 pagi tadi.  Dalam kejadian kira-kira 1.45 petang itu, mangsa Mohd Mirwan Mohd Remli, 40 tahun hilang selepas dihanyutkan arus deras. Menurut isterinya, Haryati Sulaiman, 36, beliau sekeluarga tiba di sungai tersebut sekitar pukul 9.30 pagi tadi sebelum memulakan aktiviti mandi-manda dan memancing.  Haryati Sulaiman berkata, anaknya Muhammad Zafran, 12, cuba untuk menyeberang sungai namun secara tiba-tiba dibawa arus ketengah sungai dan suaminya bergegas menyelamatkan anaknya itu.  "Secara tiba-tiba saya melihat suami tengelam dan tidak timbul manakala anaknya itu berjaya menyelamatkan diri dengan berpaut pada dahan pokok berdekatan," katanya.Ketua Polis Daerah Kemaman Superintendan Hanyan Ramlan ketika dihubungi berkata, operasi mencari dan menyelamat mangsa melibatkan kekuatan seramai 50 orang anggota yang terdiri daripada Jabatan Bomba dan Penyelamat, Polis dan bantuan penduduk kampung.  Menurut Hanyan Ramlan, operasi mencari dan menyelamat bermula pada jam tengah hari tadi sehingga pukul 9.00 malam ini dan akan disambung semula pada pukul 8.00 pagi esok.

(Mohd Mirwan Mohd Remli dikhuatiri dihanyutkan di Lubuk Tapeng)


Skim Perubatan Madani inisiatif kepada golongan B40

KUANTAN, 26 Februari- Inisiatif Skim Perubatan Madani yang diumumkan Perdana Menteri Datuk Seri Anwar Ibrahim menerusi pembentangan Belanjawan 2023, disambut baik setiap lapisan masyarakat.  Dengan peruntukan RM120 juta khusus bagi golongan B40 untuk mendapatkan rawatan kesihatan di klinik dan pengamal perubatan am dan swasta itu, dilihat memudahkan mereka melakukan saringan kesihatan. Bagi pelajar Kejururawatan Universiti Islam Antarabangsa Malaysia (UIAM) Nur Farzana Rauvash Khan, skim itu dilihat memberi impak yang baik  termasuklah mampu menjimatkan kos. "Sangat menjimatkan kos sebab tidak semua klinik kerajaan berdekatan jadi klinik swasta yang berdekatan akan memudahkan pergerakan dan menjimatkan kos seperti minyak dan sebagainya," katanya.Malah katanya, inisiatif terbabit dapat mengelakkan kesesakan yang sering berlaku di hospital dan klinik kesihatan kerajaan selain menggalakkan masyarakat untuk melakukan saringan awal kesihatan.

Sementara itu, bagi pesara kerajaan Abdul Aziz Awang, 79, berkata, pelaksanaan skim itu dapat memberi kemudahan kepada masyarakat yangberpendapatan rendah untuk mendapatkan rawatan yang lebih baik. "Pandangan saya, skim ini sangat baik dan cemerlang kerana ia akan memudahkan kepada kumpulan berpendapatan rendah dan sederhana untuk mendapatkan rawatan."Menurut Zulkifle Mohammad, 63 yang ditemui pemberita berpendapat, bagi memastikan lebih ramai masyarakat mendapat manfaat melalui Skim Perubatan Madani, hebahan secara meluas danberterusan perlu dilaksanakan. "Hebahan lebih banyak di media massa kerajaan sendiri seperti televisyen atau menerusi penggunaan media sosial kerajaan."Atau mungkin boleh menggunakan khidmat pempengaruh bagi hebahan kepada umum. Jadi masyarakat tidak perlu takut untuk pergi ke fasiliti swasta bagi mendapatkan rawatan," jelasnya.


Lembah makanan KESEDAR berpotensi tangani isu keterjaminan makanan

GUA MUSANG, 26 Februari - Lembaga Kemajuan Kelantan Selatan (KESEDAR) berpotensi menjadi pengeluar makanan tempatan menerusi pembangunan lembah makanan sebagai usaha menangani keterjaminan makanan serta meningkatkan pengeluaran pertanian dan makanan negara.Timbalan Perdana Menteri, Datuk Seri Dr Ahmad Zahid Hamidi berkata usaha KESEDAR memanfaatkan lebih 900 hektar tanah bagi tanaman hasil baharu di Gua Musang wajar dijadikan penanda aras yang baru dan lebih baik membabitkan agensi kerajaan.Beliau yang juga Menteri Kemajuan Desa dan Wilayah berkata tiga projek utama diperkenal oleh KESEDAR, iaitu Pertanian Hasil Baru, Penternakan Lembu Pedaging dan Agrotek Desa.

"Pada pandangan saya jumlah keluasan tanah, ternakan, jumlah keberhasilan harus di pertingkatkan dengan berganda-ganda bagi menyumbang untuk keterjaminan makanan di negara ini keseluruhannya dan ini juga yang saya telah arahkan untuk lain-lain agensi di bawah KKDW," katanya pada sidang media selepas mengadakan lawatan kerja ke KESEDAR, di sini.Tambah Ahmad Zahid, KESEDAR turut membangunkan tanaman kopi Robusta di kawasan seluas 60 hektar dengan kerjasama Nestle Malaysia di bawah Program NESCAFÉ Grown Respectfully."Tahun lalu, KESEDAR membelanjakan RM900,000 kepada anak syarikatnya, iaitu KESEDAR Dagang Sdn Bhd (KDSB) bagi memulakan penternakan lembu pedaging bermula tahun 2020."Kini, KDSB sedang mengusahakan ternakan lembu pedaging secara fidlot dan integrasi di kawasan seluas 150 hektar di KESEDAR Sungai Asap dan Chalil dengan kapasiti pengeluaran daging 170 tan metrik daging segar setahun," kata Ahmad Zahid.


Pengumuman tambah baik Dana Kandungan Digital bulan depan - Fahmi

KUALA LUMPUR, 26 Februari - Kementerian Komunikasi dan Digital (KKD) dijangka akan mengumumkan penambahbaikan Dana Kandungan Digital menjelang Hari Seniman Negara bulan depan.Menteri Komunikasi dan Digital, Fahmi Fadzil berkata ia bertujuan memastikan dana itu dimanfaatkan sepenuhnya bukan hanya menghasilkan karya yang disegani tetapi juga pengkarya dan pelakon termasuk golongan veteran dapat terlibat dalam proses penghasilan karya tersebut.

"Saya percaya ramai yang dalam keadaan boleh kita santuni dan dibantu maka ada beberapa perkara InsyaAllah menjelang hari seniman yang kita akan usahakan sebelum bulan ramadhan."Kita akan ambil peluang itu untuk mengumumkan khusus untuk rakan-rakan yang telah lama berkarya apa yang boleh kita lakukan untuk bantu mereka secara menyeluruh," katanya kepada pemberita selepas menziarahi pelakon dan pelawak veteran Ebby Yus di Kampung Baru, di sini.Tambah Fahmi, Hari Seniman Negara bakal dirai pada 22 Mac namun sambutannya mungkin diawalkan selepas mengambil kira ketibaan bulan Ramadan.Pada pembentangan Belanjawan 2023 Jumaat lepas, kerajaan mengumumkan RM102 juta disediakan untuk Dana Kandungan Digital bagi mempergiat pemasaran produk seni tempatan dan mendorong penghasilan lebih banyak karya kreatif.


Politeknik Metro Tasek Gelugor tawar kursus perfileman

TASEK GELUGOR, 26 Februari- Politeknik Metro di Tasek Gelugor mengambil pendekatan baru dengan menawarkan kursus perfileman seiring perkembangan semasa. Politeknik Metro Tasek Gelugor mengorak langkah dalam landskap pendidikan tinggi dengan menawarkan kursus perfileman, demikian kata Ketua Setiausaha Kementerian Pendidikan Tinggi, Dato Seri Abdul Razak Jaafar. Ia adalah selaras dengan perkembangan semasa teknologi digital. "Politeknik Metro Tasek Gelugor, pihak syarikat ataupun pihak industri, khususnya dalam bidang industri perfileman telah menyediakan kemudahan tersebut."Ini telah meningkatkan kemahiran pelajar dan juga membantu pihak politeknik sendiri dalam melahirkan bakat-bakat baharu dalam bidang industri perfileman," katanya kepada pemberita selepas merasmikan Industry On Campus (IOC) di Politeknik Metro Tasek Glugor.  Kolaborasi antara pihak industri dan institusi pendidikan tinggi berupaya melahirkan pelajar yang celik perkembangan teknologi digital selain memberikan nilai tambah kepada pelajar dalam melakukan tugasan yang diberikan.  Turut hadir dalam majlis itu ialah Ketua Pengarah Pendidikan Politeknik dan Kolej Komuniti Dr Mohd Zahari Ismail dan Pengarah Politeknik Tasek Gelugor Khairul Anwar Ishak.


KULAI, 26 Februari- Johor menyambut baik cadangan naik taraf Lebuhraya Utara Selatan, Yong Peng utara ke Senai Utara Fasa 1 daripada empat kepada enam lorong dan pembinaan lorong memotong Lebuhraya Senai Desaru.Penghargaan dirakamkan kepada Perdana Menteri Datuk Seri Anwar Ibrahim yang juga Menteri Kewangan kerana memberi tumpuan pada pembangunan Johor dalam pembetangan Belanjawan 2023, Jumaat lalu.Exco Kerja Raya, Pengangkutan dan Infrastruktur Johor, Ir Mohamad Fazli Mohamad Salleh berkata perbincangan akan dibuat bersama Menteri Besar, Datuk Onn Hafiz Ghazi untuk hala tuju kedua-dua projek tersebut.Kos projek belum dimuktamadkan dan lebih tertumpu kepada proses kajian bagi memastikan kelancaran."Saya tengah tunggu hala tuju daripada YAB Menteri Besar. Buat masa ini kita setuju dengan apa yang disebut Perdana Menteri peruntukan RM560 juta. Cuma untuk fasa seterusnya saya kena bincang dengan kerajaan negeri untuk strategi seterusnya," kata Mohamad Fazli kepada media di sini.  Terdahulu beliau mengadakan lawatan kerja di Jalan Felda Inas-Kota Tinggi-Kulai. Laluan itu akan dinaik taraf susulan banyak aduan mengenai kerosakan yang mengundang risiko kemalangan.

(Ir Mohamad Fazli berkata Johor sambut baik peruntukan Belanjawan 2023)


JOHOR BAHRU, 26 Februari- Seramai 600 pelajar institut pengajian tinggi di Johor berpeluang menceburi bidang keusahawanan melalui Program Usahawan Muda 2023 (PUM 23). Mereka akan dibimbing tentang bantuan dan insentif yang diperlukan sebelum terlibat dalam bidang keusahawanan. Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata tiga PUM 23 disasar untuk diwujudkan.Satu daripadanya secara dalam talian untuk peserta di Perak manakala dua lagi secara fizikal di Johor dan Sabah. "Kita akan buat juga di tempat-tempat lain di politeknik-politiknik yang lain untuk kita mendedahkan mereka tentang pelbagai insentif dan juga program-program yang dianjurkan oleh pihak SSM (Suruhanjaya Syarikat Malaysia)."Pelajar-pelajar yang telah dibimibing insya-Allah mereka akan jadi usahawan. Jadi saya rasa di negeri lain kita akan terus lakukan lebih lebih kurang dengan apa yang kita buat di Johor ini," kata Salahuddin selepas merasmikan PUM 23 Peringkat Johor di Politeknik Ibrahim Sultan, di sini.Menurut data statistik Suruhanjaya Syarikat Malaysia, dari 1 Januari 2021 hingga Januari tahun ini, 55,738 perniagaan didaftarkan melalui skim pendaftaran perniagaan percuma. 25,979 daripadanya melibatkan pelajar IPT dan 29,759 usahawan B40.

(Datuk Seri Salahuddin berkata Program Usahawan Muda 2023 bantu usahawan belia)


IPR bantu golongan miskin tegar dan B40 jana pendapatan sehingga RM2,000 sebulan

KUALA LUMPUR, 26 Februari - Tiga program utama di bawah Inisiatif Pendapatan Rakyat (IPR) yang dilancarkan hari ini berupaya membantu golongan miskin tegar dan B40 menjana pendapatan sekurang-kurangnya RM2,000 sebulan.Menteri Ekonomi, Rafizi Ramli berkata ia sekaligus membolehkan golongan tersebut keluar daripada garis kemiskinan yang ditetapkan iaitu RM1,900 sebulan.

"Sasaran RM2,000 itu sasaran minima untuk menjana pendapatan. Perkara yang sama juga dengan insan yang mengusahakan penjualan makanan melalui mesin layan diri. "Kalau lihat satu juadah itu RM2 dan memang kita mintak supaya jual dalam RM2 sahaja kerana itu membantu orang ramai juga... dia menurunkan harga barang makanan yang orang boleh beli," katanya pada sidang media selepas majlis pelancaran Inisiatif Pendapatan Rakyat (IPR), di sini.Program-program utama yang dilaksanakan di bawah IPR meliputi Inisiatif Usahawan Tani (INTAN), Inisiatif Usahawan Makanan (INSAN) dan Inisiatif Operator Perkhidmatan (IKHSAN).Mengenai Inisiatif Usahawan Tani (INTAN), Rafizi berkata pelaksanaannya akan bermula dengan pembukaan 800 ekar tanah kerajaan persekutuan.Rafizi optimis, INTAN akan mendapat sambutan positif kerajaan negeri kerana ia berupaya mewujudkan peluang pekerjaan kepada komuniti setempat, sekaligus mengurangkan penghijrahan belia ke bandar."Contohnya mereka mengusahakan tanah dikawasan luar bandar dan pendapatan mereka RM2,000 hingga RM2,500 sebulan dengan kos sara hidup seperti sewa dan lain-lain yang lebih murah di luar bandar, mereka mempunyai kedudukan ekonomi yang lebih baik untuk tidak berpindah ke bandar," katanya.


Imigresen tahan Datuk dan Datin ejen pembantu rumah haram

SHAH ALAM, 26 Februari - Sepasang suami isteri bergelar Datuk dan Datin yang menjalankan kegiatan ejen Pembantu Rumah Asing (PRA) secara haram ditahan di sebuah premis kediaman, di sini.Ketua Pengarah, Jabatan Imigresen Malaysia (JIM), Datuk Seri Khairul Dzaimee Daud berkata pasangan berusia 56 dan 66 tahun itu ditahan dalam satu operasi penguatkuasaan pada 16 Februari lalu.Katanya, pasangan terbabit dikesan mendalangi kemasukan wanita warga Indonesia ke negara ini secara menyamar sebagai pelancong dengan menyalah guna Pas Lawatan Sosial (PLS).

"Sejurus memasuki negara ini, warga asing terbabit ditempatkan di kediaman pasangan itu sebelum dibekalkan sebagai pembantu rumah dan pekerja pembersihan."Turut ditahan ialah seramai 13 orang wanita kesemuanya adalah warganegara Indonesia yang berumur 22 tahun hingga 47 tahun," kata Khairul Dzaimee menerusi kenyataan, hari ini.Tambah Khairul Dzaimee, lokasi serbuan merupakan rumah kediaman pasangan itu yang turut dijadikan tempat tinggal warganegara Indonesia tersebut. "Mereka akan dikenakan bayaran antara RM3,500 hingga RM4,500 seorang sebagai bayaran perkhidmatan mengurus kemasukan yang akan dipotong melalui gaji bulanan. "Dipercayai pasangan ini menjalankan aktiviti mengurus kemasukan dan pembekalan pembantu rumah secara haram bersama-sama ejen yang dikenali dari Indonesia," katanya.

Pasangan tersebut disiasat di bawah Seksyen 55E Akta Imigresen kerana disyaki membenarkan mana-mana Pendatang Tanpa Izin (PATI) memasuki atau tinggal di dalam premis yang ianya mempunyai kepentingan sebagai penyelia atau menguruskan atau mempunyai kawalan ke atas mana-mana premis itu."Manakala Kesemua warga asing tersebut ditahan kerana disyaki telah melakukan kesalahan-kesalahan dibawah Akta Imigresen 1959/1963 (Akta 155) dan juga kesalahan di bawah Peraturan-peraturan Imigresen 1963. "Kes akan turut dirujuk kepada Jabatan Tenaga Kerja (JTK) Kementerian Sumber Manusia berkait aktiviti pengambilan dan pembekalan pekerja yang dijalankan tanpa lesen yang sah," kata Khairul Dzaimee.


PRN: Pembahagian kerusi dijangka diumum hujung Mac - Fahmi

PETALING JAYA, 26 Februari - Kerajaan Perpaduan dijangka mengumumkan hasil rundingan pembahagian kerusi antara parti dalam gabungan itu bagi menghadapi Pilihan Raya Negeri (PRN), sebelum hujung Mac ini.Pengarah Komunikasi Pakatan Harapan (PH), Fahmi Fadzil berkata rundingan mengenainya masih berjalan dan akan dimuktamad secara rasmi melalui Sekretariat Perpaduan Malaysia.

"Saya jangka dalam masa yang tidak terlalu lama dari sekarang, sebab perbincangan tidak rasmi telah berlangsung agak lama. Mungkin sebelum hujung bulan Mac ataupun lebih awal. "Kecuali beberapa perkara yang mungkin kita tidak jangka...ia tidak semestinya semua negeri diumumkan secara serentak, mungkin ada sesetengah negeri yang akan diumumkan dahulu," kata Fahmi ketika ditemui pemberita selepas merasmikan Konvensyen Pemantapan Penerangan PKR Selangor, di sini.Pada 22 Februari lalu, Menteri Besar dan Ketua Menteri dari enam negeri terlibat PRN iaitu Selangor, Kedah, Pulau Pinang, Kelantan, Terengganu dan Negeri Sembilan, mencapai kata sepakat untuk mempertimbangkan pembubaran Dewan Undangan Negeri (DUN) masing-masing dalam dua minggu terakhir Jun.


Bapa durjana: Cabul dan rogol anak

BINTULU, 26 Februari- Haruan Makan Anak. Harapkan Pegar, Pegar Makan Padi, itulah perumpamaan untuk seorang bapa durjana yang mencabul anak perempuannya sejak berusia 6 tahun, dan kemudian mula merogol anaknya itu sejak berusia 11 tahun.Seorang lelaki tempatan di Bintulu pada Jumaat dijatuhkan hukuman penjara 102 tahun dengan 95 sebatan, selepas mengaku bersalah ke atas 16 pertuduhan mencabul dan sumbang mahram yang dilakukan terhadap anak kandungnya yang kini berusia 16 tahun.

(Khira Lzaki Nyami Ayop, 37 tahun yang mengaku salah melakukan perbuatan tersebut)

Hakim Mahkamah Sesyen Leo Saga, menjatuhkan hukuman itu terhadap Khira Lzaki Nyami Ayop, 37 tahun yang mengaku salah melakukan perbuatan tersebut.  Khira Lzaki yang bekerja sebagai buruh, telah melakukan perbuatan terkutuk itu di beberapa tempat di Bintulu dengan menanam kepercayaan dalam diri anaknya bahawa perbuatan mencabul anak itu sebagai tanda kasih sayang seorang bapa kepada anaknya.  Setelah mangsa berusia 11 tahun, tertuduh mula merogol mangsa berulang kali sehingga kali terakhir pada 3 Februari lalu setelah mangsa pulang dari sekolah.  Selepas kejadian itu, keesokan harinya mangsa telah mengadu kepada bapa saudara (adik ibu) mangsa yang akhirnya membawa mangsa membuat satu laporan polis.  Tertuduh telah didakwa dengan 11 pertuduhan di Mahkamah Sesyen Bintulu iaitu 6 pelanggaran Seksyen 376B (Sumbang Mahram) Kanun Keseksaan, dibaca bersama Seksyen 16 Akta Kesalahan Seksual Terhadap Kanak-Kanak 2017.  Manakala lima pelanggaran lagi dibawah pelanggaran Seksyen 14 Akta Kesalahan Seksual Terhadap Kanak-Kanak 2017 kurungan A, Perkara (Menyentuh mana–mana bahagian badan kanak-kanak) hendaklah dibacakan bersama dengan Perkara 16 Akta yang sama.


Lelaki maut jatuh sungai - Polis

ARAU, 26 Februari- Seorang lelaki meninggal dunia akibat lemas selepas motosikal ditungganinya terjunam ke dalam sungai.  Kejadian berlaku kira-kira jam 8.25 pagi tadi di Tandop Belat Raja, Sungai Tambun Tulang, Arau.

Menurut Ketua Polis Daerah Arau, Superintendan Ahmad Mohsin Md Rodi, mangsa yang lemas dikenali sebagai Mohd Syafidu Arifin, berusia 27 tahun beralamat di Kampung Pida 3, Semut Gatal.  Bilik Gerakan IPD Arau telah menerima panggilan daripada orang awam memaklumkan ternampak ada orang terjatuh ke dalam sungai berdekatan Tandop Belat Raja, Sungai Tambun Tulang kira-kira jam 8.27 pagi.  Pada jam 8.50 pagi, anggota bomba berjaya menaikkan sebuah motosikal mangsa dari dalam sungai.  Manakala mayat mangsa ditemui oleh Pasukan Penyelamat di Air (PPDA) Balai Bomba dan Penyelamat Kangar pada jam 11.07 pagi pada jarak 15 meter dari lokasi mangsa jatuh.  Mangsa telah disahkan meninggal dunia oleh pegawai perubatan dari Hospital Tuanku Fauziah.  Kes disiasat mengikut Seksyen 43(1) Akta Pengangkutan Jalan 1987 dan mayat mangsa dibawa ke Hospital Tuanku Fauziah.